
Domnilor Colegi, 


Inainte de a intră în materia discursului meu de azi, am de în- 
deplinit o îndoită datorie, una față de Domniile Voastre, mulță- 
mindu-vă pentru încrederea cu care ați binevoit a mă chemă la 
acest loc de cinste și de muncă ştiinţifică, iar alta față de memoria 
regretatului meu antecesor Atanasie M. Marienescu, care a ocupat 
acest scaun timp de 34 de ani. 

Regretatul nostru coleg Atanasie M. Marienescu eră originar din 
Banat, îşi făcuse studiile juridice la Pesta și Viena și îmbrățişase 
apoi cariera de magistrat, în care a înaintat până la rangul de consilier 
pe lângă Curtea 'de Apel. După o muncă conștiincioasă de aproape 
o jumătate de veac, ieși la pensie, în 1900, se stabili la Sibiiu și 
trăi acolo în liniștea cercetărilor sale până-l surprinse moartea la 
7 Ianuarie 1915, în vârstă de 84 de ani. 

Incă din tinereţe Marienescu începu să desvolte o vie activitate 
literară, fireşte întru cât îi permiteau diversele sale ocupaţii și da- 
torii de magistrat. La 1858 apăru prima sa broșură: Invățătorul 
și poporul. După 10 ani publică o nouă broșură: Datorinţele 
noastre, adică ale intelectualilor față de popor. La 1861 apărù Istoria 
română naţională care a servit, multă vreme, și ca o carte di- 
dactică, până ce fu scoasă din școlile românești la ordinul autori- 
tăților maghiare. In vremea aceea Marienescu a scris și o nuvelă isto- 
rică: Petru Rareș (1862).Pe lângă acestea el se îndeletniciă și cu cule- 
gerea poeziilor populare, pe cari le publică mai întâiu în foile ro- 
mânești din Ardeal, precum erau: Foaia pentru minte, inimă și li- 
teratură, Gazeta Transilvaniei, Concordia, Albina, Transilvania, Fa- 
milia și altele, și apoi și în broșuri separate sub diverse titluri ca: 
Balade (1859), Colinde (1859), Balade istorice și mitologice (1868), 
Steaua Magilor (1875), Cultul păgân și creștin (1884) şi No- 
văceștii (1886). 

Prin râvna sa de harnic culegător de legende populare, Marie- 
nescu atrase foarte curând atențiunea Academiei Române asupra 
sa, care, 'apreciind meritele sale de folklorist, îl alese la 1877 

Membru Corespondent și la 1881 Membru activ. Cu ocazia recep- 
țiunii sale în sânul Academiei, el rosti un bine documentat discurs 
despre Veața și operele lui Petru Maior. 

După trecerea sa la pensie, Marienescu găsi timpul necesar pentru 
a se ocupă şi mai intensiv de diferite probleme din domeniul istoriei 
şi literaturii române, pentru care aveă o deosebită dragoste și un 
mare interes. Din indeletnicirile acestea au luat naștere o serie în- 
treagă de disertaţii istorice și filologice, precum urmează în serie 
cronologică: Studiul despre Celti și numele de localităţi (1895), 
Luteramismul şi. Calvinismul, și introducerea limbii române îm 
biserica din Ardeal (1902), Dialectul bănăţean (1903), Despre ar- 
ticol şi declinaţie (1903), Ilirii, Macedo-homânii şi Albanezii 
(1904), Negru Vodă și epoca sa (1909), Tara Severinului sau 
Oltenia (1910), Dinastia lui Radu Negru Vodă și Domnia Ba- 
sarabilor (1911) şi în sfârșit Titlul ducilor de Făgăraş și Amlaș, 
rămas în manuscript. Dacă rezultatele acestor numeroase cercetări 
sunt în unele privințe discutabile, disertaţiile rămân totuș contribu- 
țiuni preţioase la literatura noastră istorică și linguistică. Și apoi 
nu trebue să pierdem din vedere nici condițiunile neprielnice, sub 
cari acest harnic și însufleţit cercetător de peste munți și-a îndeplinit 
misiunea, sa ştiinţifică şi culturală, fără îndestulătoare mijloace de 
cercetare şi aproape izolat de contactul roditor cu lumea științifică 
din Regat. Apoi în Ardeal cercetările privitoare la limba și istoria 
română nici nu găsesc sprijinul celor ce ar puteă să-l dea, fiindcă 
acolo se încurajează numai o singură cultură, care nu este 
a noastră. 

Așă, fiind, socot că contribuţiile regretatului Atanasie M. Marie- 
nescu, oricari ar fi ele, merită toată atențiunea noastră, pentrucă 
ele ne dau cea mai bună dovadă că, în ciuda împrejurărilor ne- 
prielnice, în Ardeal încă nu sa stins dragostea și interesul pentru 
trecutul neamului nostru. De aceea cu atâta mai vârtos trebue 
să ne închinăm înaintea memoriei lui Atanasie M. Marienescu, 
care, fără nici o nădejde de recunoștință din partea superiorilor 
săi, a jertfit o vieaţă de om pentru cultura iimbii și a istoriei ro- 
mâne, pentru educaţiunea morală și naţională a contraţilor săi și pen- 
tru ridicarea nepreţuitei comori de gândire şi simţire, pe care frații 
noștri din Ardeal o acumulaseră în neîntrecutele lor poezii și ba- 
lade populare. 

Fie-i memoria binecuvântată! 

După acest modest prinos de veneraţiune, adus memoriei prede- 
cesorului meu în acest scaun, trec la obiectul discursului meu de 
recepțiune, în care voiu încercă să desfăşor un capitol din vicaţa 
culturală a Românilor din Bucovina în primele decenii dela des- 
părțirea lor de Moldova. Să-mi fie îngăduit acest gest de patrio- 
tism local, fiindcă el își găsește explicaţia sa în împrejurările ex- 
trem de critice prin cari trece azi Bucovina. Urgia răsboiului 
mondial nu s'a descărcat asupra nici unui colț de pământ româ- 
nesce cu atâta groază și neindurare, ca asupra Bucovinei, care, 
aproape de doi ani de zile, este teatrul celor mai crâncene lupte. 
In astfel de vremuri orice semn de atențiune poate strecură mån- 
găiere în sufletele greu încercate ale Bucovinenilor. Așă fiind, îmi 
împlinesc o datorie față de compatrioţii mei, desfășurând înaintea 
fraţilor lor mai mari un capitol din vieaţa lor culturală, care până 
acuma n'a fost pus încă în lumina cuvenită. 

Asupra vieţii culturale din Bucovina dela 1848 încoace, avem o 
serie de scrieri românești, cari ne deslușesc destul de bine asupra 
stărilor politice, culturale și economice ale Românilor de acolo. 
Inceputul îl făcu la 1863 Alexandru Pelhmon în scrierea sa Mol- 
dova și Bucovina, căruia, îi urmară P. S. Aurelian în scrierea sa 
Bucovina apărută la 1876, G. Sion într'o broșură cu acelaș titlu 
apărută la 1882, d-l G. Bogdan-Duică cu broşura sa Bucovina 
dela 1895 și d-l N. Iorga în cartea sa Neamul Românesc din 
Bucovina apărută la 1905 și în diversele sale articole: și scrieri 
de îndrumare culturală. 

Pe lângă aceste scrieri de încurajare pentru noi și de informație 
pentru frații noștri dia România și Transilvania, noi mai avem 
mângăierea că cele mai luminoase inteligențe ale Românilor s'au in- 
teresat totdeauna de soarta noastră. Alecsandri, Eminescu, Hasdeu, 
Kogălniceanu ș. a. găsiră totdeauna cuvinte de dragoste şi încu- 
rajare pentru noi. La opera acestor mari cugetători se asociară și 
fruntașii scenei românești, cari dela 1864 încoace, îşi luară oste- 
neala de a trece în Bucovina spre a contribui și ei din prisosul 
artei și însufleţirii lor la educaţia sufletească a fraţilor lor de peste 
Molna. Şi de aceea mă folosesc de această ocazie bine venită, pentru 
a tălmăci sentimentele de recunoștință ale Românilor din Bucovina 
față de amintirea acestor mari cugetători şi indrumători culturali, 
cari, prin vorba și scrisul lor, au contribuit la deșteptarea noastră 
culturală, la întărirea conștiinței noastre de neam și la cimentarea 
legăturilor noastre cu frații de acelaș sânge și de aceleaşi năzuințe 

cu noi. Nume ca Alecsandri, Eminescu, Hasdeu, Sion, Iorga ș. a. se 
vor rosti pururea în Bucovina cu adâncă evlavie și sinceră recu- 
noștinţă. 

Mai puţin informaţi suntem asupra stării culturii românești din 
Bucovina în epoca care premerge anului 1848. De aceea voiu in- 
sistă mai mult asupra acestei epoce, îmbrăcând, fireşte, expunerea 
mea în forma unei cercetări istorice obiective, precum cere de alt- 
minlrelea și respectul cuvenit față de acest înalt așezământ cul- 
tural, care este Academia. 


* 
* * 


Până la anexare, Românii din Bucovina aveau partea lor la vieața 
politică și intelectuală a fraţilor lor din Moldova, cu cari se sim- 
țiau una, atât cu privire la comunitatea originii, limbii și credinţei 
lor, cât și prin amintirile unei comune vieţi de stat de peste 500 
de ani. Şi eră pecetluită această solidaritateprin șiroaiele de sânge 
vărsate împreună pentru apărarea pământului stămoșesc. De piep- 
turile Bucovinenilor, acestor ageri şi răsboinici paznici de hotar, 
s'au frânt, veacuri dearândul, asalturile dușmanilor din apus și miază- 
noapte. Viteji în răsboiu și harnici în timp de pace, Bucovinenii 
se bucurară lungă vreme de cea mai gingașă solicitudine a Dom- 
nilor Moldovei. Ținuturile lor erau unele dintre cele mai bine cul- 
tivate din ţara întreaga; sate și orașe înfloritoare răsăriau ca prin 
farmec dealungul apelor curgătoare și la umbra codrilor frunzoși. 
Biserici și mânăstiri, înzestrate cu moșii întinse și odoare scumpe 
și înfrumusețate cu tot ce închipuirea omenească puteă prinde în 
colori şi plăzmui sub daltă, împodobiau acest incântător colț de 
țară, pe care însăș natura îl hărăzi cu cele mai alese daruri ale 
sale. In întreg cuprinsul pământului locuit de Români, observă d-l 
N. Iorga, nu se găsește alt ținut relativ mic ca acesta, care să 
cuprindă atâta frumuseţă şi atâta bogăţie în amintiri din trecut 
așă de îmbelșugate, de îndepărtate și de sfinte. Bucovina e pare 
că întreagă un sobor de mânăstiri, ce se grămădesc una lângă alta, 
venind fiecare din câte o domnie glorioasă sau cucernică, cântând 
la fiecare slujbă, la fiecare sărbătoare din clopote turnate cu vea- 
curi în urmă, ca o pomenire pentru străbunii ce au înălțat zidu- 
rile, pentru părinţii, rudele şi tovarășii de arme şi de județ, pentru 
neamul, marele neam nenorocit, întru mărirea căruia a scân- 

teiat sabia sau sa înălțat rugăciunea acestor strămoși (1). In 
mânăstirile bucovinene ni s'au păstrat cele mai preţioase urme 
de veche artă moldovenească. La Voroneţ s'a descoperit cel mai 
vechiu izvod al limbii noastre. 

Dar epoca de înflorire a Bucovinei se încheie cu moartea lui Ște- 
fan cel Mare, care pare să fi luatin mormântul său dela Putna și 
norocul Bucovinenilor. Sub urmaşii săi, punctul de gravitație al 
statului moldovean înclină tot mai mult spre Sudul Moldovei. Căile 
de comerț începură să ocolească Bucovina, căutând alt drum mai 
direct, care să atingă noua capitală a Moldovei, Iașii. Din pricina! 
aceasta începu să veşștejească şi vieața economică de odinioară. Mu- 
tarea scaunului domnesc dela Suceava la lași atrase după sine 
și pe mitropolitul Moldovei, care părăsi Suceava pentru a se sta- 
bili în noua reședință lângă Domn. 

Slăbiciunea statului moldovean se simțiă mai dureros în regiu- 
nile de hotar, cari erau veșnice călcate de dusmani. Intr'o vreme 
se instalase craiul leşesc Ioan Sobieski deabinelea în Bucovina, 
ocupând cea mai mare parte din acest ţinut mărginaș. După izgo- 
nirea Leșilor, Moldova de sus deveni teatrul răsboaielor dintre Turci 
şi Ruși, până ce, în toamna anului 1774, armata austriacă, folo- 
sindu-se de slăbiciunea Turcilor, înaintă în Moldova și luă în stă- 
pânire ținutul Cernăuţilor şi o bună parte din ţinutul Sucevei. Noua 
stăpânire numi ținutul cuprins în cordon Bucovina după bucovinele 
sau făgetele cari alcătuiau pe vremuri temutul codru al Cozmi- 
nului, unde se prăbușise armata polonă sub loviturile plăieșilor lui 
Ştefan cel Mare. Intro vreme se propuse pentru ţinutul anexat 
numirea de Comitat al Sucevei, dar numele acesta nu găsi aprobarea 
cercurilor hotăritoare dela Viena. 

Vestea despre intrarea Austriacilor în Moldova și despre tragerea 
cordonului sanitar într'o vreme, când ciuma se stinsese de mult, 
a produs mare turburare în rândurile boierilor moldoveni, în su- 
fletele cărora simțul datoriei de a apără integritatea ţerii lor se o- 
țelise în focul luptelor nenumărate și în durerea suferințelor secu- 
lare. Cu doi ani înainte de ocupare, cancelarul austriac, principele 
Kaunitz, trimisese pe colonelul Enzenberg în ţinuturile mărginașe 
din Moldova ca să se informeze la fața locului asupra atitudinii 
locuitorilor în cazul unei ocupări. Enzenberg arată în raportul 


(1) N. Iorga, Românismul în Bucovina, în «Cuvinte adevărate». București 1903, 

său că boierii și clerul din Moldova erau dușmani declaraţi ai 
desmembrării țerii lor și că ei erau hotăriţi a se opune cu în- 
dârjire fiecărei încercări de ocupare (1). Și de fapt așă s'a și în- 
tâmplat. Domnul Moldovei Grigore Ghica împreună cu boierii 
protestară la Poartă contra călcării teritoriului moldovenesc de către 
Austriaci, trimețând memorii peste memorii și hărți și planuri, în 
cari arătau că Austria, sub pretextul de a dobândi o simplă cale 
de comunicaţie mai îndemânatecă între Transilvania și Galiţia de 
curând anexată, au luat în stăpânire un ţinut întreg, care întrece 
în belșugare și valoare toate celelalte părți ale Moldovei. Dar pro- 
testele Moldovenilor nu produseră nici un efect la Inalta Poartă, 
ale cărei puteri erauistovite şi a cărei diplomaţie coruptă şi venală. 
Nici Rusia pravoslavnică, care mai apoi aveă să purceadă la fel 
în chestia Basarabiei, nu bagă în seamă glasul de alarmă al bie- 
ților Moldoveni, de vreme ce ea se înțelesese mai dinainte cu 
Austria asupra acestei ocupări de teritoriu. Astfel sa întâmplat 
ceeace eră inevitabil, cesiunea Bucovinei, și anume sub pretextul 
că ținuturile acestea, cu vechea reședință Suceava, cu episcopia 
ortodoxă dela Rădăuţi, cu mânăstirea Putna, Suceviţa, Voroneţ 
și Dragomirna, cu orașul Cernăuţi, ai cărui staroști figurau în toate 
hrisoavele și în toate legile terii încă de pe vremea descalicatului, 
nar fi făcut parte întregitoare din pământul Moldovei, ci ar 
fi fost numai niște călcări de hotare ale Moldovenilor asupra 
Pocuţiei (2). 

Neputând împiedecă anexarea patriei lor, Bucovinenii se mån- 
găiară cu speranța, că noua stăpânire va împlini cu sfințenie pro- 
misiunea sărbătorească de a respectă status-quo, adică stările de 
lucruri cum erau ele pe vremea Moldovei. Și nu încape nici o în- 
doeală că respectarea acestor vechii stări de lucruri ar fi fost foarte 
„priincioasă pentru Bucovineni și le-ar fi creat condițiuni de desvol- 
tare destul de favorabile. 

In temeiul capitulațiunilor încheiate cu Poarta Otomană, Domnii 
Moldovei primiau, în schimbul unui peșcheş anual, garanția autonomiei 
depline a țerii lor. Organizaţia politică și administrativă, biserica, 
şcoala și limba naţională erau respectate de Turci și ei nu se ames- 
tecau în trebile lăuntrice ale ţerii. Turcii nici nu puteau dobândi titluri 


(1) Schătzer, Staais-Anzeigen, IL, Heft 1—4; Hurmuzachi, Doc. VII, Anexă, no. II, p. 448. 
(2) Cfr. I. Nistor, Negociațiunile diplomatice pentru cesiunea Bucovinei, care va apăreă 
in curând, 

de proprietate imobiliară în Principate şi nici ridică giamii pe pământul 
românesc. Acesta eră raportul de drept internaţional intre Moldova 
și Poarta suverană. Prin promisiunea solemnă de a păstră status- 
quo, noua stăpânire se obligă deci să respecte și ea în Bucovina 
toate drepturile juridice şi administrative, religioase și naţionale, 
cari decurgeau în consecință juridică şi practică din capitulaţiile 
Moldovei cu Poarta Otomană. Astfel înțelegeau înaintaşii noștri din 
Bucovina de pe vremea ocupării promisiunea aceasta, sperând că 
şi sub noua stăpânire ei se vor puteă bucură de acele drepturi, 
de cari se bucuraseră din vechime, când ţara lor făceă încă parte 
organică din statul moldovean. 

Şi de fapt, ei erau în drept să se aștepte la aceasta, dat fiind că 
câtă vreme Bucovina făceă parte din Moldova, nu se pomenise ca 
limba ţerii să fie scoasă din oficii, din școală și din vieaţa publică, 
pentru a fi înlocuită prin limba turcească. Pe vremea Moldovei 
nu se auzise ca vizirii turceşti să fi trimis slujbași străini de 
legea și naționalitatea Moldovenilor, pentru a suprimă şi în- 
locui pe pământeni până și din acele posturi, pentru cari se 
cere neapărat cunoștința limbii, datinilor şi obiceiurilor popu- 
laţiei indigene. 

Câtă vreme se aflau sub ocărmuirea Domnului Moldovei, indigenii 
` wauziseră nici de îndrăzneala jurnalelor turco-evreeşti din Constanti- 
nopol, cu care acestea descalificau, fără nici o considerare, pe băr- 
baţii cei mai de frunte ai neamului și cu care își bateau joc de popu- 
lația băștinașă, din simplul motiv că acest oropsit neam nu voiă să 
abdice la drepturile sale istorice și naţionale. In sfârșit, bătrânii buco- 
vineni cari apucaseră timpurile Moldovei n'avură prilej să audă pome- 
nindu-se de școli fundateși întreținute pe cheltueala fondurilor biseri- 
cești, cari să fie conduse de Turci după placul şi scopurile lor (1). 
In simplitatea și onestitatea lor nici nu le treceă prin minte că astfel 
de lucruri extraordinare s'ar puteă întâmplă chiar în ţinutul lor, care 
nici nu fusese doară cucerit prin foc şi sabie, ci cedat pe cale 
pacinică unei împărăţii creştine, care se obligă în mod solemn 
a respectă vechea stare de lucruri. Dară curând se putură convinge 
că noua stăpânire creștină, care intrase în drepturile celei păgâne, nu 
înțţelegeă să respecieze drepturile și privilegiile populaţiunii autohtone 
cu toate promisiunile făcute în această privinţă. Ea consideră Bucovina 
drept ţară colonială și punct de sprijin pentru nouă cuceriri orientale, 


(1) Cfr. Albina, VIII, no. 82. 

Vechile instituțiuni moldovenești, datinile străvechi și obiceiul 
pământului, în cari neamul nostru își adunase capitalul său de cu- 
noştințe şi experiențe politice, agonisite prin sforțări seculare, nu 
încăpeau în calculele raționaliste ale diregătorilor din timpul abso- 
lutismului luminat, cari desconsiderau cu desăvârşire totul ce se 
dobândise pe calea indelungatelor procese istorice. Ei priviau noua 
provincie ca un simplu câmp de experimentație pentru aplicarea 
doctrinelor lor raţionaliste, ticluite-la masa verde, unde nu pătrundeă 
sbuciumul nevoilor reale ale terii și ale populație băștinașe. In loc 
ca noua organizaţie a Bucovinei să fi fost clădită pe trainica te- 
melie a vechilor instituțiuni moldovenești, zămislite din nevoile 
reale ale terii şi probate prin aplicare de veacuri, conformându-le 
numai nouălor cerințe ale timpului, ele dimpotrivă fură înlătu- 
rate cu desăvărșire şi înlocuite prin plăzmuiri nouă, croite după 
nevoile altor ţeri şi altor neamuri, cari aveau în urma lor un 
proces de desvoltare deosebit de al nostru. Prin apucăturile acestea 
birocratice s'a frânt în mod brusc continuitatea desvoltării firești 
a Românilor din Bucovina, spre ireparabila lor pagubă politică 
şi culturală. In felul acesta administraţia, justiţia, organizaţia 
bisericească și şcolară, cu un cuvânt întreaga vieață politică, 
socială şi economică, primiră nemijlocit o noua structură și, 
înfăţişare. 

Cea dintâi măsură ce se luă din partea nouăi stăpâniri fusese 
curmarea legăturilor cu Moldova. Cordonul sanitar deveni curând 
o puternică barieră politică și culturală. Boierii bucovineni, cu vechi 
rosturi în trebile ţerii, se aşteptau cu drept cuvânt, ca noua stăpă- 
pânire să-i bage în seamă, să le recunoască drepturile și privile- 
giile și să se folosească de experiența lor la guvernarea, terii. Dar 
așteptările lor nu se adeveriră. In fruntea administraţiei ajunse un 
general, care avu grijă să aducă cu sine un intreg stat major de 
slujbaşi civili şi militari. Aceștia luară in primire toate slujbele 
din ţară, lăsând în seama Românilor indigeni doară posturile de 
copiști și tălmaci. In locul limbii românești de până atunci, fu de- 
cretată limba germană de limbă oficială în toate resorturile admi- 
nistrative şi în situația aceasta ea se mănține până în ziua 
de astăzi. 

Boierii, văzându-se eliminaţi dela conducerea trebilor publice, 
optară pentru cetățenia moldovenească și se retraseră aproape cu 
toţii peste cordon în Moldova, unde-și puteau regăsi rostul lor politic 
pe lângă Domnul din lași și unde puteau continuă vieața lor obiş- 

nuită. Așă părăsiră Bucovina Iordachi și Lupul Balş, Gheorghe 
Beldiman, Ioan Cantacuzino, Constantin Catargiu, Ioan Murguleţ, 
Lupul Nacu, Alexandru Neculcea, Constantin Paladi, Nicolae 
Roset, Antioh Stroici, Constantin și Ioniță Sturdza, Lupul Cos- 
tachi, Andrei Donici s. m. a. (1). Numai foarte puțini se împrieteniră 
cu noua stare de lucruri și rămaseră în țară. Intre aceștia se gă- 
sià Vasile Balş care intră chiar în magistratura austriacă. După o 
practică mai îndelungată pe lângă oficiile centrale din Viena, Va- 
sile Balș ajunse într'o vreme chiar șeful administraţiei provinciale din 
Bucovina. Dar şefia sa fusese numai de scurtă durată, fiindcă el 
suferiă de o boală de nervi și apoi se mai ridicaseră în contra sa și 
o sumedenie de reclamațiuni, menite să pună capăt carierei sale 
administrative. Balș scapă din încurcală numai din consideraţie față 
de legăturile sale familiare. El observă înaintea comisiunii de anche- 
tare că condamnarea sa ar produce sânge rău la numeroasele sale 
neamuri și la toți conaţționalii săi din Moldova și Ţara-Românească (2). 
Erà şi acesta un fel de a afirmă solidaritatea naţională. Autorită- 
tile austriace ținură cont de observaţiile lui Balș și-l achitară; dar 
curând după achitarea sa, Balș fu revocat dela postul său, făcând 
loc unui funcţionar străin. De atunci na mai ajuns niciodată un 
Român în fruntea administraţiei provinciale din Bucovina. 

Pe lângă puţinii boieri de viță veche ca Balş, Hurmuzachi și puțini 
alții, mai rămasese în Bucovina pe lângă răzășiile lor și un număr destul 
de considerabil de mazili, dintre care unii, ca bunăoară familiile Flon- 
dor, Vasilco, Grigorcea, Zota, Tabora ș. a., se avântară la oarecare 
importanţă politică, pe când altele ajunseră la sapă de lemn. Printr'o 
ordinațiune imperială dela 1787 sau desființat titlurile de boierie 
moldovenească, înlocuindu-se cu cele de conte, baron, cavaler sau 
cel puţin de nobil (3). Prin recunoașterea titlurilor de nobleţă se 
dobândiau și anumite prerogative și privilegii, dar nobilimea ro- 
mână din Bucovina nu sa procopsit mult pe urma acestor privi- 
legii, fiindcă mulţi dintre aceia, cărora li se recunoscură titlurile 
de nobleţă, nu dispuneau și de mijloace indestulătoare pentru a 
puteă jucă un rol însemnat în politica ţerii și a Impărăţiei; și apoi 
nobilimea bucovineană de fapt n'a făcut niciodată parte din dieta 





(1) D. Werenka, Topographie der Bukowina, p. 140 urm. 
(2) Staats-Kanzlei-Index, No. 5042 ex 1802, in Arhiva Curţii Imperiale din Viena. 
(3) Die Bukowina zu Anfang des Jahres 1801, ed. I. Polek, Cernăuţi 1903, p. 5 urm. 

feudală din, Galiţia, de care se ţineă şi Bucovina ca al 19-lea 
cere administrativ. 

Exodul boierilor din Bucovina avu două urmări deopotrivă de 
daunăcioasă pentru Români, una naţional-politică și alta social-eco- 
nomică. Boierii împreună cu episcopul de Rădăuţi erau, oarecum, re- 
prezentanții politici ai Românilor Bucovineni și păstrătorii vechilor 
tradiții moldovenești. In timpurile absolutismului singură tagma 
boierească mai aveă un rost oarecare în trebile publice. Prin 
faptul că cei mai mulți și mai de vază boieri își vândură sau aren- 
dară moşiile lor din Bucovina și se retraseră în Moldova, Românii 
suferiră o reducere simţitoare a însemnătăţii lor politice în noua 
provincie austriacă. Locul boierilor emigraţi îl ocupară arendaşii ar- 
meni, poloni, germani, evrei și greci, cari, îmbogăţindu-se, sumpă- 
rară cu vremea moșiile arendate de ei. Astfel se ridicară din rân- 
durile arendașilor îmbogăţiţi familiile Abrahamowicz, Wartarasiewicz, 
Stefanowicz, Petrowicz, Kapri, Mustatza ș. a. cari, dobândind titluri 
de nobleţă, ajunseră cu vremea o forță politică în Bucovina, care 
însă nu mai eră românească. 

Tot atât de păgubitoare fusese emigrarea boierilor și în privinţa 
social-economică, Pe vremea ocupării, populația Bucovinei eră foarte 
rară. Răsboaiele îndelungate și ciuma seceraseră fără milă în rândurile 
nenorocitei populaţiuni din Moldova. Din cauza aceasta se simți în- 
dată după încheierea păcii o mare nevoie de muncitori agricoli pe 
întinsele moșii boierești și mânăstirești. Pentru a-și puteă face 
munca câmpului, arendaşii străini începură să-şi procure muncitori 
agricoli din Galiţia și Pocuția învecinată, cari veniau cu drag în 
Bucovina, fiindcă în această țară îndatoririle ţăranilor faţă de pro- 
prietarii de pământ erau cu mult mai uşoare decât în Galiţia. Unde 
în Galiţia țăranii de pe moşiile nobililor poloni erau siliți să facă 
stăpânilor lor până la 150 de zile de clacă pe an, vecinii din Mol- 
dova, în temeiul așezămintelor dela 1749 și 1766, erau obligaţi nu- 
mai la 12 zile de clacă, cei din ţinuturile dela hotar — şi Bucovina 
eră o ţară de hotar—chiar numai șase zile de clacă pe an. Deose- 
birea aceasta eră prea mare și șansele de a-și îmbunătăți soarta prin 
emigrare în Bucovina erau prea ispititoare pentru acești nenorociţi 
țărani, decât ca nobilii poloni, cu tot ajutorul forței administrative, să-i 
mai fi putut rețineă pe moșiile lor. Ei emigrară în massă în Bucovina, 
unde găsiau o primire foarte bună pe .moșiile boierești și -mânăsti- 
rești. Pe calea aceasta se umplură satele moldoveneşti din nordul 
Bucovinei cu pribegi galițieni, cari, adoptând legea ortodoxă, absor- 


13 


biră cu vremea pe găzduitorii lor români. Astfel s'a îndrumat ru- 
tenizarea Bucovinei. ` 

Arendarea moșiilor la străini și importul de muncitori ruteni 
din Galiţia avură urmări dezastroase şi în privința economică. 
Arendașii străini, deprinși cu exploatarea muncitorimii din Galiţia, 
încercară să aplice și în Bucovina normele feudale din țara vecină, 
cerând țăranilor, în loc de 12, o sută de zile de clacă şi mai mult. 
Un scriitor contemporan, Ion Budai-Deleanu, care, ca consilier pro- 
vincial pe lângă «forum nobilium» din Lemberg, eră oarecum în 
măsură să cunoască referințele din Bucovina, arată că «Evreii bo- 
tezaţi și nebotezaţi, Armenii, Grecii ș. a. pricepeau arta de a stoarce 
ţăranului 100 în loc de 12 zile de robotă pe an». Ţăranii protes- 
tau contra acestor călcări de lege, dar  arendaşii știau să se asi- 
gure de sprijinul administraţiei și cu ajutorul acesteia să învârtească 
lucrurile astfel, «ca cei ce erau plenipotenţiați de comună să fie 
priviţi ca turburătorii păcii din sat și ca atare să fie însemnați la 
protocol şi pedepsiţi cu închisoare şi bătăi, ba uneori chiar și cu 
expulsare» (1). Cum însă țăranii băștinaşi nu erau deprinși cu o 
astfel de tratare, ei preferiră a emigră în Moldova, decât a suferi 
exploatarea şi batjocura arendașilor străini. La hotărîrea aceasta a 
lor mai contribuiră încă şi înăsprirea condiţiunilor de traiu în Bu- 
covina precum și favorizarea coloniștilor germani pe socoteala in- 
digenilor. 

Noua stăpânire chemă în Bucovina cete numeroase de colos 
nişti germani din toate părţile Austriei, le împărți pământurile 
cele mai mănoase şi le făcu înlesniri de tot felul. Românii pri- 
viau cu ochi răi menajarea acestor străini, veniți să le îngusteze 
pământurile lor, și de aceea raporturile dintre ei şi coloniștii nemți 
erau adesea foarte incordate. Naturalistul Hacquet fusese martor 
ocular la aplanarea unor neînțelegeri iscate între Românii din Sa- 
tul-Mare de lângă Rădăuţi și consătenii lor germani. El povestește 
că vechii locuitori nu erau prea mulțumiți cu coloniştii germani, 
«fiindcă acești venetici îndrăznesc chiar prea des ce nu li se cuvine. 
Așă am auzit într'o zi plângeri de ale acestor oameni în contra 
coloniștilor aduse în faţa comisarului imperial, că aceștia, adică 
coloniştii, nu numai că le-au prădat micile grădini, ci sar fi şi 
obrăznicit de a atinge și știrbi în cutare și cutare chip drepturile 





I. Budai-Deleanu, Kurzgefasste Bemerkungen über Bukowina, ed. I. Nistor, in «Ro- 
mâmii şi Rutenii în Bucovina», București 1915, p. 189. ; 

lor cele vechi. Cearta s'a aplanat, dar turburătorilor de pace li s'a 
spus intre 4 ochi, că de nu se vor astâmpără, vieaţa lor va fi veci- 
nic în primejdie, căci dacă Moldovenii sau Valahii se vor răsculă 
odată împotriva lor, pot fi siguri că nici copilul din pântecele maicei 
sale nu va fi cruțat, și atunci nu-i va puteă mântui nimeni, pentru- 
că acești oameni scapă de orice cercetare sau pedeapsă, furișin- 
du-se neobservaţi peste hotar în Moldova» (1). Un caz analog sa 
petrecut la Suceava, unde târgoveţii români nu vroiau să ingădue 
Nemţilor ca aceștia să iîntrebhuințeze materialul bisericilor dărâmate 
pentru clădirea caselor lor particulare. Ei se ridicară cu mic cu mare 
în contra acestui act de prolanare şi declarară autorităţilor, «că nici- 
odată nu vor îngădui ca din pietrile bisericii Mirăuţilor să-și clă- 
dească un Neamţ casă». Comisarul cezaro-crăese a înnăbușşit răs- 
coala, târgoveţilor, numărând celor mai îndrăzneţi «scaune şi câte 50 
de bețe», iar pe doi «cu fiarele în grumaz la părete a-i pune i-au 
îngrozit» (2). 

Inăsprirea, îndatoririlor față de proprietari, încercarea de a aplică, 
normele rusticale din Galiţia și faţă de Bucovineni, călcarea obiceiului 
pământului, înăsprirea condiţiilor de traiu prin concurenţa brațelor 
de muncă importate din Galiţia, asprimea stăpânirii străine precum 
şi favorizarea coloniștilor străini pe socoteala indigenilor, erau 
pentru Românii Bucovineni motive destul de vajnice, pentru a-i deter- 
mină să-și aprindă casele și să treacă cu averea lor mișcătoare peste 
cordon în Moldova, unde condițiunile de traiu erau mai prielnice și mai 
slobode. Astfel s'a produs în urma anexării o mare mişcare de emi- 
grare din Bucovina în Moldova, care a durat mai multe decenii şi 
n'a putut fi stavilită prin nici o măsură administrativă. Golurile ră- 
mase pe urma emigranților se umplură cu pribegi ruteni din Galiţia, 
pe cari arendașii străini îi primiau cu braţele deschise și cari se 
bucurau și de deosebita solicitudine din partea stăpânirii, pentru ca 
ea mai apoi să se poată folosi de ei ca contrabalansă împotriva Ro- 
mânilor băștinași. 

Vedem aşă dară că în urma exodului boierimii a slăbit; foarte 
mult situația politică a Românilor din Bucovina, s'a îndrumat înstrăi- 
narea pământului românesc, sa cauzat întărirea elementului rute- 
nesc şi s'a primit emigrarea Moldovenilor băștinași. Astfel a început 


(1) Hacque's Reisen, I, p. 115. 
(2) Isidor Onciul, Biserica Mirăuților, p. 3 urm, 

procesul de desagregare al neamului românesc din Bucovina, care 
continuă riecurmat până în timpul de față. 

Acelaș proces de descompunere al vechii structuri sociale ro- 
mânești se poate observă chiar din capul locului și prin târgurile 
din Bucovina, cari, îndată după anexare, se umplură de străini, mai 
cu samă de Nemţi, cari acaparară meșteșugurile, şi de Evrei cari mo- 
nopolizară curând întreg comerțul în detrimentul târgoveţilor ro- 
mâni. Contra concurenţei noilor năvălitori nu se putură apără nici 
chiar Armenii, cu vechi tradiții comerciale, necum blăjinii târgoveţi 
moldoveni. Prin concurența aceasta s'a zădărnicit desvoltarea unei 
clase de mijloc românești în Bucovina spre ireparabila pagubă a nea- 
mului nostru de acolo, un fenomen social care de altmintrelea s'a 
produs sub condițiuni asemănătoare și dincolo de cordon în Moldova. 
Prin înăbușirea clasei de mijloc, care în alcătuirea socială a unui 
popor este chemată să formeze legătura firească între baza și vârful 
piramidei sociale, ne-am lipsit de un sprijin foarte preţios în lupta 
noastră, pentru existenţă Astfel reduși numai la pătura ţără- 
nească “i la numărul restrâns al cărturarilor, cari se ridicară din 
ea, n'am fost destul de tari pentru a ne apără cu succes vechea 
noastră situaţie politică și drepturile noastre istorice asupra acestui 
colț de pământ românesc. Intelectualii bucovineni, terminându-și 
studiile în școli germane și deprinzând binișor această limbă, îm- 
brățișară cu preferință carierele bugetare, evitând ocupațiile li- 
bere, de cari se indeletniciră cu atâta succes Românii din Tran- 
silvania. Imprejurarea aceasta a împiedecat pe Bucovineni din ca- 
pul locului de a luă față de guvern o atitudine politică mai dârză 
şi mai hotărită. O țărănime analfabetă și o cărturărime funcțio- 
narizată nu puteă începe lupta cu stăpânirea, care aveă la îndemâna 
sa toate mijloacele puterii de stat. Grija aceasta rămase decenii 
întregi în sama boierimii şi a clerului mai înalt și vom vedeă mai 
la vale cum aceste două stări conducătoare şi-au împlinit datoria 
lor față de neam și ţară. 


k y $ 
Nu mai puțin păgubitoare pentru desvoltarea noastră națională 
fusese și noua organizație pe care o primi biserica bucovineană 
sub noua stăpânire austriacă. Reformele ce se introduseră în bi- 
serica bucovineană erau stăpânite de tendința de a rupe orice urmă 


de legătură ierarhică cu Moldova și de a supune administrația bi- 
sericii și a averii sale sub controlul statului. Cum ținuturile ocu- 

pate nu formau pe vremea Moldovei o unitale ierarhică, admi- 
nistrația austriacă sili pe episcopul de Rădăuţi să se înțeleagă cu 
mitropolitul .din lași asupra arondării diecezei sale. Episcopul Do- 
softeiu Herescu renunță la drepturile sale ierarhice pe cari le aveă 
asupra mai multor sate din judeţul Dorohoiu și Botoșani şi primi 
în schimb dela mitropolitul Moldovei satele din -sudul Bucovinei, 
cari se țineau de mitropolia Sucevei. Pe calea acestui paşnic schimb 
ajunse Dosofteiu stăpân duhovnicesc asupra Bucovinei întregi. Cu- 
rând după aceasta el trebui să renunțe și la titlul de episcop de Ră- 
dăuţi, să se intituleze episcop al Bucovinei și să-și mute chiar şi 
reședința, episcopală dela Rădăuţi la Cernăuţi. Dară nu numai 
atât! Noua stăpânire sili pe episcop să se desfacă şi de legăturile 
sale mitropolitane cu Moldova și să închine eparhia sa mitropoli- 
tului sârbesc din Carlovăţ, cu care Bucovinenii n'avuseseră până 
atunci nici cea mai mică atingere. Bătrânul Dosofteiu nu se putu 
împotrivi; el execută ordinul stăpânirii şi recunoscu drepturile mi- 
tropolitane ale Carlovăţului asupra eparhiei sale. Dar mitropolitul 
sârbesc nu se mulțămi numai cu atât, ci el se grăbi să trimită, 
bătrânului Dosofteiu și „coadiutori“ sârbi, cari să-l controleze la 
tot pasul. Tot atunci se desființă și celebra Academie teologică 
dela Putna de sub conducerea lui Vartolomeiu Măzăreanul. In locul 
acesteia se deschise o școală clericală elementară. Cu conducerea 
acestei şcoli fu încredințat arhidiaconul Daniil Vlahovici, care 
fu chemat din Slavonia anume pentru acest scop. Vlahovici îşi 
aduse cu sine şi doi clerici sârbi ca dascăli la această școală. 
Scurt; după aceea muri Dosofteiu Herescu şi Daniil Vlahovici fu 
ridicat în scaunul episcopal dela Cernăuţi. Sub înrâurința noului 
episcop sârb s'a îndrumat sârbizarea numelor de familie românești 
şi menajarea pribegilor ruteni din Bucovina cari trecuseră la legea 
noastră. Daniil Vlahovici îi primi cu braţele deschise în biserica 
românească, chemă pentru ei diaconi și preoți ruteni din Podolia 
și le procură cărți liturgice slavone. Așă a început alterarea ca- 
racterului românesc al bisericii din Bucovina. 

Curmarea legăturilor cu Moldova, importul de prelați sârbi din 
Carlovăţ şi desconsiderarea și umnilirea clerului indigen la tot pasul, 
avură drept urmare că elementele cele mai distinse din rândurile 
acestuia nu erau dispuși să supoarte lungă vreme această umilire 
şi pentru aceea unii din ei, urmând exemplul boierilor, emigrară 
din Bucovina pentru a se stabili în Moldova. 

Așă părăsi Bucovina, trecând peste cordon în Moldova în- 

văţatul arhimandrit Vartolomeiu Măzăreanul. Tot atunci părăsi 
locul schivniciei sale dela Putna și Gherasim Clipa, fiiul preotului 
din Vicovul de sus, spre a se refugiă la mânăstirea Slatina, de 
unde fu chemat ca dichiu pe lângă mitropolitul din Iaşi și curând 
după aceea ales episcop al Hușilor. După ce păstorise mai mulți 
ani eparhia Hușilor, Gherasim Bucovineanul fu ales episcop de 
Roman, păstorind această dieceză până la moartea sa, întâm- 
plată în 1826 (1). Din aceleași motive părăsi Bucovina și Me- 
letie Brandaburul, fiul unui târgoveţ din Suceava, care ajunse ur- 
mașul lui Gherasim la Huși, apoi la Roman și la 1844 chiar mi- 
tropolit al Moldovei și Sucevei (2). Intre clericii pribegi se găsiă și 
popa Andrei din Uidești, care, refuzând a depune jurământul 
de credință față de noua stăpânire, fugi peste cordonul apropiat 
în Moldova cu tot satul după dânsul (3). Din exemplele acestea se 
vede clar că în noua provincie austriacă nu eră loc pentru inteli- 
genţe puternice, stăpânite de sentimente românești. Pe când cârma 
eparhiei bucovinene ajunsese în mânile unor clerici importati din 
Slavonia, fruntașii clericilor indigeni trebuiau să se refugieze în 
Moldova, pentru a-și puteă manifestă acolo cunoștințele și talen- 
tul lor! 

Cevă mai târziu s'a produs un nou exod de clerici bucovineni 
în. Moldova, cari sporiră numărul confraţilor lor refugiați de 
mai înainte în această țară. Așă trecură pe la 1838 în Moldova, din 
cauza neînțelegerilor cu episcopul lor, mai mulți profesori dela In- 
stitutul teologic din Cernăuţi și anume: Vladimir Suhopan cu colegii 
săi Mamdacevschi, Nosievici, și Procopovici. Refugiații aceștia pri- 
miră posturi la Seminarul Veniamin din lași, unde li se încredințase 
predarea materiilor celor mai însemnate. Suhopan ajunse profesor de 
teologia dogmatică. In calitatea aceasta el desvoltă și o apreciabilă 
activitate literară, traducând în 'românește psicologia, arheologia bi- 
blică şi teologia morală. Mandacevschi profesă teologia practică, 
Procopovici exegeza biblică și limba ebraică, iar Nosievici limba 
latină. Intr'o vreme, Suhopan ajunse chiar directorul Seminarul 
Veniamin, pe care-l conduse între anii 1839—1842. Experiența pe 
care o dobândise ca rector al Seminarului clerical din Cernăuţi, îl 


(1) Melhisedec, Cronica Hușilor, 389 urm ; Cronica Romanului, p. 174. 

(2) Melhisedec, Cronica Hușilor, p. 392 şi 426; Cronica Romanului, p. 190 urm.; 
N. Iorga, Istoria Bisericii Române, II, p. 246; A. Wolf, Fürstentum Moldau, |, p. 148. 

(3, I. Grămadă, Din Bucovina de altădată, București 1911, p. 12 urm. 

ajută foarte mult la îndeplinirea conștiincioasă a nouăi sale che- 
mări. După 1842 Suhopan demisionă din demnitatea sa de director 
al Seminarului din lași, părăsi capitala Moldovei şi se retrase ca 
egumen la Doljești, unde pare să fi rămas pănă la 1851, când primi 
însărcinarea de a organiză şi conduce Seminarul clerical de pe 
lângă episcopia de Huși (1). Pe lângă Vartolomeiu Măzăreanul, Ghe- 
rasim Bucovineanul și Meletie Brandaburul, iată și un mănuchiu de 
clerici, originari din aceeaș provincie anexată, cari prin munca și 
osteneala lor contribuiră la ridicarea nivelului cultural al clerului 
din Moldova. t 


$ 
* * 


O altă măsură a nouăi stăpâniri privià administrația averilor 
mânăstirești. Domnii şi boierii moldoveni înzestraseră ctitoriile lor 
din Bucovina cu moşii foarte numeroase și întinse, din venitul că- 
rora se întrețineau mânăstirile și duhovnicii lor. Asemenea se găsià 
şi episcopia de Rădăuţi în proprietatea bogatelor domenii dela Ră- 
dăuți și Coţmani. Moşiile mânăstirești și episcopești cuprindeau mai 
bine de jumătate din întreaga suprafață a Bucovinei. Stăpânirea aus- 
triacă. seculariză toate moșiile acestea și le aduse sub administraţia 
statului ca fond religionar greco-oriental, hotărind ca din veni- 
turile acestui fond să se întreţină biserica și școala din Bucovina. 
Dar cum administraţia acestui fond bisericesc se găsiă din capul 
locului în mâni străine, mijloacele fondului fură întrebuințate în 
măsură foarte largă şi pentru scopuri cu totul străine de menirea 
lui. Apoi fondul acesta, curat românesc, fu privit ca fond confe- 
sional și în consecință fură admiși și Rutenii, pribegiţi în Buco- 
vina și trecuţi numai de curând la legea ortodoxă, să beneficieze 
de veniturile lui, la cari n'aveau nici un drept. Fondul a rămas 
până azi în administraţia statului și se întrebuințează pentru sco- 
purile confesiunii ortodoxe din Bucovina, fără nici o deosebire de 
naționalitatea adepților acestei confesiuni, pe când Românii sunt 
nevoiți să-și întrețină societăţile şi internatele lor naţionale din 
sărăcia lor prin colecte şi subscripții publice. 

Deodată cu secularizarea moșiilor s'a redus şi numărul mânăsti- 
rilor din Bucovina. Din 9 mânăstiri şi 11 schituri câte erau, s'au păstrat 
numai 3 și anume: Putna, Suceaviţa și Dragomirna. Măsura aceasta 


(1) C. Erbiceanu, Istoria Seminarului Veniamin, p. 60 urm. și 176; Adamescu, Semi- 
narul Veniamin, p. 13; Urechiă, Istoria Şcoalelor, II, p.58 şi 107; cfr. Candela, I, p.188, 

trezi o opoziţie înverşunată din partea egumenilor şi călugărilor 
bucovineni. Rezistenţa lor rămase însă zădarnică, ceeace hotări pe 
mulți din ei să încarce în grabă odoarele mânăstirești și să fugă 
peste cordon în Moldova. Așă fugiră în Moldova egumenul Maca- 
rie dela Voroneţ, Meletie dela Solca și Teofilact dela Horecea cu 
toate odoarele mânăstirești ca odăjdii, cărţi, hrisoave, etc. (1). Exodul 
egumenilor și al călugărilor n'a lăsat mari regrete în urma lor, 
fiindcă cei mai mulţi dintre ei erau străini de neamul nostru şi 
oameni ignoranți și vicioși, precum ni-i descrie Hacquet, care avu- 
sese prilej să-i cunoască la Putna şi Suceaviţa (2). Erau însă 
între ei și oameni cu cunoştinţe vaste ca învățatul Paisie dela 
Dragomirna care trecu la Mânăstirea Neamţului, de unde își luă 
obârşia noul curent cultural bisericesc din Moldova, cunoscut sub 
numele de Paisienism (3). Un bun cunoscător de carte latinească 
eră stareţul Antioh Dragomirescu dela Suceaviţa. Astfel pierdu Bu- 
covina în urma nouălor reforme bisericești pe cei mai de seamă 
cărturari bisericești, precum erau Vartolomeiu Măzăreanul și Paisie 
dela Dragomirna. 

După îndepărtarea elementelor celor mai conștiente din cler și 
după moartea vrednicului episcop Dosofteiu Herăscu, iosefenismul se 
instalase de-a binelea în biserica din Bucovina, care ajunse astfel 
în cea mai strictă dependenţă față de stat. Hirotonia candidaţilor de 
preoție, așezarea lor în parohii, până și publicarea epistolelor. pas- 
torale nu se puteă face fără învoirea guvernului. Sistemul acesta 
a rămăs în vigoare până astăzi, fiindcă toate stăruințele Bucovi- 
nenilor de a dobândi autonomia bisericii lor străbune au rămas za- 


darnice. 


* 
x * 


Mai rămâne să vedem ce înrâurință a avut asupra Românilor 
Bucovineni noua reformă şcolară, pe care o introduse guvernul 
austriac îndată după ocupare. La stăruințele lui Grigore Vodă 
Ghica și ale lui Teodor Vodă Calimach se înființaseră și în 
ținuturile bucovinene mai multe școli primare, aşă bunăoară la Ră- 
dăuţi, la Putna, la Suceava, la Cernăuţi și la ambele Câmpulun- 
guri. Pentru întreţinerea școlilor acestora se crease încă pe vre- 





(1) Hacquet, o. c., p. 97 și 107. 
(2) Zieglauer, Geschichtliche Bilder aus der Bukowina, IlI, p. 150. 
(3) N. Iorga, Istoria Bisericii Române, IL, p. 180 urm. 

mea Moldovei un fond școlar deosebit, care eră alimentat prin 
contribuţiile anuale ale preoților și diaconilor. Administrarea acestui 
fond eră încredințată episcopului Dosofteiu, care în cursul răsbo- 
iului ruso-ture, când școlile acestea rămăseseră închise, chiver- 
nisise chiar câteva mii de galbeni, din cari, după îincheiarea 
păcii, sar fi putut redeschide vechile școli moldovenești și înființă 
şi altele nouă în satele și târgurile cele mai populate. Cum însă 
noua stăpânire, în temeiul rezoluţiunii împărătesei Maria Theresia 
din 2 Octomvrie 1770, priviă școala de instituție politică (1), ea 
nu îngădui episcopului să redeschidă vechile şcoli moldovenești, 
necum să înființeze altele nouă, ci ea confiscă fondul școlar al 
Românilor și deschise pe cheltueala lui 2 școli normale nemţești, 
una la Cernăuţi și alta la Suceava, admițând numai ca vechile 
școli moldoveneşti din aceste oraşe să funcționeze în vechea lor 
alcătuire ca cursuri de pregătire pe lângă nou înfiinţatele școli 
germane. Pentru conducerea nouălor școli germane se importaseră 
dascăli sași din Ardeal, pentru cuvântul că aceștia ar fi ştiind 
și românește. De fapt însă dascălii saşi sosiți la Cernăuţi şi Su- 
ceava, Anton de Marki și Franz Ioseph Thallinger, nu cunoșteau 
limba noastră și o deprinseră numai mai târziu dela elevii lor 
români. Episcopul Dosofteiu ceru ca pentru școlile nou create să 
se cheme dascăli ortodocşi din Moldova, fiindcă așă cereă şi no- 
rodul (2). Dar protestul episcopului rămase fără efect și așă se 
deschiseră în Bucovina în loc de școli românești, şcoli nemţești. 
Pe lângă acestea se înființară și mai multe școli triviale germano- 
române prin târguri şi prin sate. 

Cum nouăle școli erau întocmite după nevoile culturale ale colo- 
niștilor germani din Bucovina, populaţia indigenă începu să le o- 
colească. La 1808 se înființase la Cernăuţi și un liceu german, care 
a funcţionat 40 de ani, fără ca limba română să fi fost admisă ca 
obiect de instrucţie cel puţin pentru frecventanţii români ai acestui 
institut. La acest liceu eră să fie chemat, pe la 1816, Gheorghe 
Lazăr ca profesor de religiune, fiindcă-i mergeă vestea unui bărbat 
erudit și distins «prin sârguință, zel şi moralitate» (3). 

Guvernul luă măsuri pentru a constrânge pe Români la frec- 


(1) «Die Schule ist und bleibt ein Politicum». a 

(2) Zieglauer, Gesch. Bilder, V, p. 97. 

(3) I. Lupaș, Episcopul Vasile Moga și Gheorghe Lazăr, în Anal. Acad Rom. Ist. vol. 
XXXVII, p. 882. vg 

ventarea, şcolilor acestora și introduse spre acest scop chiar și 
obligativitatea învățământului primar. Dară măsurile acestea de 
constrângere sporiră numai neîncrederea indigeniilor, cari preferiră, 
să emigreze în Moldova decât să-și trimită copii la școala străină (1). 

Rezistenţa aceasta făcu pe guvern să se convingă despre ineficaci- 
tatea măsurilor luate. El revocă decretul pentru obligativitatea învăță- 
mântului primar și desființă peste 30 de şcoli rămase fără elevi (1793). 
Intâmplările acestea dădură prilej la aprecieri foarte puțin măguli- 
toare la adresa Românilor, sălbatici şi refractari faţă de cultură și 
progres. Dar cât de neintemeiate erau deprecierile acestea, reiese clar 
din faptul că vechile şcoli moldovenești dela Suceava şi Cernăuţi 
gemeau de tineri setoși de carte, In jurul dascălilor Leonte și 
Constantin dela aceste școli se adunară, cu mare «evlavie la învă- 
țătură», copii de mazili, răzeși, slujbași, preoţi, târgoveți și țărani 
deopotrivă, pentru a deprinde din gura lor «cunoașterea buchilor 
și a sloveni». Din izvoadele ce ni s'au păstrat aflăm la 1785 intre 
frecventaţii scolii moldovenești din Cernăuţi chiar și o fetiță dor- 
nică de învăţătură (2). Şcolile acestea nici nu mai puteau cuprinde 
pe toți câţi doriau să înveţe carte. Din pricina aceasta unii treceau 
peste cordon în Moldova pentru a frecventă şcoala dascălului Rat- 
ref din Herţa (3). Emigranţii români din Ardeal își aduseseră dascăli 
de acolo, cari continuară activitatea lor culturală și în Bucovina, 
ca bunăoară la Balaceana unde dascăliă Grigore Creţul din Ilva 
Mare şi la Botoșana, unde erau chiar doi dascăli și anume: Iacov 
Stârciu din Maier şi Mateiu Pop din Ilva Mare (4). 

Dar continuarea vechilor tradiţii moldovenești în școală nu eră 
după placul și intenţiunile nouăi stăpâniri. De aceea păstrătorii acestor 
tradiţii fură curând . înlăturați dela posturile lor și înlocuiți cu 
dascăli noi, ieşiţi din şcolile germane. Alţii nici nu mai așteptau 
această umilire, ci brecură de cu vreme în Moldova, unde desvoltară 
o activitate din cele mai roditoare. Cel mai celebru dintre acești 
emigranţi din Bucovina fusese însuș nepotul episcopului Dosofteiu, 
A oenl Ioan Alboteanul, care ajunse profesor la Socola din lași, 
unde dăscăli apoi timp de 40 de ani. El a tradus în româneste 
gramatica dascălului său Anton de Marki dela Cernăuţi precum 





(1) Schlătzer, Briefwechsel, VIII, Heft XLV. 

(2) I. Nistor, Zur Geschichte des Schulwesens in der Bukowina, p. 30 urm. 

(3) A. H. Dubău, Vechea școală din Herţa, în Solia din Dorohoiu, I, no. 2. 

(4) Consignaţia emigranților transilvăneni în Bucovina la 1778, Mss, în Arhivele de 
Răsboiu din Viena, Sign, 1779 — 14 — 51, 

şi alte scrieri didactice. Alboteanul se angajase într'o polemică cu 
Constantin Negruzzi, fiindcă acesta îl atinsese în povestirea sa: 
«Cum am învăţat româneşte» (1). 

La 1815 şcoalele primare din Bucovina fură sustrase de sub 
îngrijirea Consistorului ortodox din Bucovina și puse sub suprave- 
gherea Consistorului romano-catolic din Lemberg. Prin măsura 
- aceasta s'au jignit adânc nu numai drepturile ierarhice ale episco- 
pului bucovinean, ci sa aplicat și o lovitură letală învățământului 
primar din Bucovina, întrun cât acesta priviă populația românească 
indigenă. Căci prin actul acesta toate școlile din Bucovina fură 
declarate de institute catolice, la cari nu se puteau aplică decât 
dascăli de legea catolică. Din pricina aceasta dascălii români, cari 
funcționaseră până atunci la aceste școli, fură puși înaintea alter- 
nativei de a îmbrăţişă credinţa catolică, sau de a părăsi școala. Și 
cum majoritatea covârșitoare a dascălilor români nu înțelegeă să-și 
schimbe legea strămoșească după dorința noilor diregători ai şco- 
lilor bucovinene, ei părăsiră şcolile la cari dăscăliseră până atunci, 
pentru a face loc învăţătorilor catolici importați anume din Gali- 
ţia pentru școlile din Bucovina. Astfel sa distrus și ultimul aşe- 
zământ românesc, în care se mai cultivà măcar în parte limba 
noastră. 

Intr'un raport contemporan se constată că, în urma actului dela 
1815, «nici un naţionalist nu se primiă de învățător, dacă nu jură, 
mai înainte că se leapădă de credința părintească; că posturile de 
învățător se încredințau străinilor, cari nu cunoșteau limba națio- ` 
nală de fel; că limba moldovenească se iînvăță foarte puțin, iar 
limba polonă se puneă ca limba principală alături de cea germană 
şi se învăță cu atâta zel, ca și cum Bucovina ar fi fost o ţară 
leșească. Cu o conducere așă de antinațională se prea înțelege 
că instrucţiunea populară nu puteă să progreseze. Poporul nu-și 
trimiteă, copiii la şcoală, pentrucă prinsese ură contra măsurilor, 
cari îi batjocuriau religia moștenită și îi jigniau adânc simțul națio- 
nal. Iar urmarea acestor triste stări de lucruri a fost, că poporul 
azi nu ştie nici scrie nici ceti» (2). Copiilor români, câți mai frec- 
ventau aceste şcoli. străine, le eră strict interzis a vorbi între 


(1) Albina Românească, 1844, No. 94 și 95, p. 385 și 389; G. Bogdan-Duică, Două capi-. 
tole dintr'o biografie œ Ii Constantin Negruezi, în Convorbiri Literare, XXXV, p. 
865 urm. și 872 urm.; C. Erbiceanu, o. c, p. 79 și 131; S. Adamescu, o. c, p.62 și 134 

(2) «Revista politică» din Suceava, V, No. 8. 

ei româneşte, iar cei ce desconsiderau acest ordin se pedepsiau 
foarte aspru și trebuiau să poarte la gât chipul unui măgar, ca 
semn vizibil al nesupunerii și neascultării lor. 

Invățătorii eliminaţi din slujbele lor trecură în Moldova, unde 
își continuară misiunea, lor luminătoare. Izvodul școlilor din Mol- 
dova dela 1839 arată o serie întreagă de dascăli cu nume slavi- 
zate în -vici şi -ski, cari par să fi fost cu toţii refugiaţi din Bu- 
covina. Originea lor bucovineană se confirmă şi prin faptul, că 
mulți dintre ei sunt arătați ca dascăli de românește și nemfește. 
Așă găsim bunăoară la Botoșani pe Ioan Serelinovici și pe Tor- 
dache și Enache Popovici; pe Ilie Misicovici la Ștelănești; pe 
N. Dașchevici şi Ion Simionovici în judeţul Suceava; pe Toma 
Popovici la Neamţ; pe Emilian Scarleţehi la Bacău; pe Nicolae 
și Toma Popovici la 'Tecuciu; pe Gheorghe Popovici la Tutova; 
pe Alexandru și Ștefan Popovici la Iaşi; pe Constantin Bucovi- 
neanul la Fălciu ş. a. (1). 

Iată deci, alături de păharnicul Alboteanu dela Socola, un mă- 
nunchiu frumos de dascăli sătesti din Bucovina, cari avură partea lor 
la răspândirea cunoștinței de carte în Moldova. 

O altă serie de dascăli demisionaţi, poate mai bătrâni și mai 
strâns legați de pământul Bucovinei, nu-și părăsiră patria, ci 
rămaseră acolo pentru a-şi continuă. misiunea lor ca dascăli 
ambulanți, pribegind din sat în sat și adunând în jurul lor copiii 
preoţilor și ai sătenilor mai cu dare de mână spre a le tâlcui 
rostul slovelor şi a-i învăţă să cetească în cărțile bisericești. Din 
gura unui astfel de dascăl ambulant deprinse dl. I. G. Sbiera îm- 
preună cu fratele său arta cetitului, precum ne-o mărturisește el 
însuș în una din scrierile sale (2). Alt vrednic reprezentant al cărtu- 
rărimii bucovinene, răposatul Iraclie Porumbescu, ne comunică 
în amintirile sale cum a deprins el slova românească, zicând: «Mă 
dăduse tatăl meu la mânăstire ca să învăţ carte; eră la 1829 când 
nu se pomeniă de școli moldovenești pe la sate; cel ce doriă să- 
şi înveţe copilul a ceti măcar în Ciaslov și în Psaltire, și-l da la 
un neam deal său la mânăstire ori sluguşoară la un călugăr, care, 
printre utrene și liturghie și câte odată şi după aceea, bucheră cu 
bietul băiat pănă ce-l scoteă din greu. Carte pe atunci se învăță numai 


(1) Catalogul Scoalelor din Moldova din 20 Decembre 1839, ed, I. V. Urechiă în Isfo- 
ria Școalelor, II, p. 122 urm. 
(2) Familia Sbiera, p. 91. 

prin mânăstiri și din această carte n'ajungeau bărbaţi prea învăţaţi, dară 
cărturari săteşti şi dascăli bisericești tot ajungeau»(1). 

Intre intelectualii bucovineni, refugiaţi în Moldova, se află și Sa- 
muil Botezat, probabil fiul dascălului Ioniţă Botezat din Suceava, 
care fusese profesor la școala normală din Cernăuţi. Trecând în 
Moldova, Botezat ajunsese mai întâiu profesor de nemțeşte la Gim- 
naziul Vasilian din laşi «pentru tinerii doritori să învețe această 
limbă». La 1832 Botezat fu numit profesor pentru «pregătirea can- 
didaţilor la profesoratul școalelor începătoare de pe ţinuturi, fiind- 
că îndeplinise şi în Bucovina aceeaș sarcină». In orele sale libere, 
Samuil Botezat se îndeletniciă cu traduceri. din nemțţeşte. El a cu- 
noscut pe Asachi şi se pare că dela acesta a primit imboldul spre 
această îndeletnicire. Botezat a tradus «Uniforma Mareșalului Wel- 
lington» şi «Nenorocita păţenie a Boureanului», ambele după Kotze- 
bue: Activitatea sa didactică găsi aprecierea cuvenită prin faptul că i 
se acordă rangul de Sardar. El treceă de pedagog cu multă expe- 
riență și de aceea i se încredință organizarea primei școli de fete 
din laşi, pe care o conduse apoi ca director timp de 10 ani de zile. 
La bătrâneţe, Botezat primi, drept recompensă pentru mănoasa sa 
activitate pe terenul culturii românești, rangul de Căminar (1). 

Instrăinarea școlilor, sârbizarea și clericarizarea -bisericii şi exo- 
durile cărturarilor avură drept urmare o completă stagnare în 
desvoltarea noastră culturală. 

Astfel cunoştinţa de carte, rămâind în sama puţinilor decel ambu- 
lanți și a călugărilor de prin mânăstiri, nu puteà, firește, să găsească 
mare răspândire în păturile largi ale populaţiei. Izgonită din șco- 
lile publice, ea deveni din ce în ce tot mai rară și nivoul cultural 
tot mai scăzut. Sub astfel de împrejurări nu trebue să ne prindă 
mirarea, dacă nici chiar candidaţii de preoţie nu știau bine ceti și 
scrie românește, când intrau în Școala clericală din Cernăuţi. Scă- 
derea, aceasta nu turbură însă de loc liniștea episcopului Daniil Vlaho- 
vici, care, ca Sârb. ce eră, n aveă nici o tragere de inimă pentru 
limba noastră. Și apoi şi în: Școala clericală, creată de dânsul, dom- 
niau stări de lucruri îngrozitoare. Profesorii sârbi, cari erau aplicaţi la 
ea, n'arătau nici dragoste nici pricepere pentru chemarea lor. I. Budai- 
Deleanu povestește că cursul la şcoala aceasta durà trei ani și că 





(1) Scrierile lui Irachie Porumbescu, I, editate de L. Bodnărescu, Cernăuţi 1898, p. 84. 
(1) N. Iorga, Istoria Literaturii Române, III, p. 172; Urechiă, Istoria Şcoalelor, I, p. 
121, 200 și 268; II, p. 320; Albina Românească, din 4 Septemvrie 1830, no, 68, p. 294. 

la primirea candidaţilor nu se considerau cunoștințele şi destoinicia, 
aspiranților, ci în prima linie darurile pe cari aceștia le aveau la 
îndemână pentru superiorii lor. Cine eră în stare să jertfească un 
cal bun sau 20 de galbeni, puteă contă cu siguranță că va fi primit 
în Școala clericală dela Cernăuţi. «Preparanzii» dela această școală 
erau totodată și «camerieri fără plată» ai episcopului. Cursurile se 
făceau foarte neregulat și numai atunci când alumnii nu erau ocupați 
cu «curățirea vaselor de vin» și alte servicii domestice la curtea 
episcopală. In cursul celor 3 ani nu se învăță alta decât catechis- 
mul pe de rost și nimic din ceeace ar fi putut contribui la deş- 
teptarea spiritului, la nobilitarea inimii şi ce ar fi putut da un im- 
bold la trezirea, simțului de datorie și al dragostii de muncă. Ci din 
contra, alumnii în cursul celor trei ani de școală uitau de-a binelea 
mai tot ce mai știau la început și se dedeau, sub ochii superiorilor 
lor, beţiei și altor patimi, de cari nu se puteau desbără nici când 
ajungeau păstori sufletești (1). Cu preoţi ieşiţi din şcoala aceasta nu 
se puteă procopsi mult neamul nostru din Bucovina. Convingerea 
aceasta pare să fi ajuns generală, căci la 1818 Școala clericală dela 
Cernăuţi fu desfiinţată. 

Observasem la început că arhieria lui Daniil Vlahovici n'a adus 
binecuvântare asupra diecezei bucovinene. Desființarea şcolilor pri- 
mare, izgonirea dascălilor români dela ele, aversiunea indigenilor 
față de aceste institute de propagandă catolică și în sfârşit sistarea 
cursurilor la Școala clericală din Cernăuţi vin să confirme pe deplin 
afirmațiunea de mai sus și să împrăștie orice urmă de îndoeală 
asupra veracilăţii ei. 

La 1822, muri Daniil Vlahovici, făcând loc pe scanul episcopal 
unui arhiereu român din Bucovina, lui Isaia Baloșescu. Acesta 
eră un absolvent al celebrei Academii teologice dela Putna, con- 
dusă de eruditul Vartolomeiu Măzăreanul. Ca Român bun și cu 
tragere de inimă pentru eparhia sa, noul episcop stărui din răsputeri 
pe lângă guvern, ca supravegherea şcolilor primare să fie din 
nou încredințată Consistorul din Cernăuţi și ca ele să-și recapete 
vechiul lor caracter ortodox în folosul populaţiei ortodoxe a Bu- 
covinei. Isaia repeţiă an de an cererile acestea, dar glasul său 
resună în pustiu, fiindcă guvernul, sfătuit de iezuiți, nici nu voiă să 
audă de cererile schismaţilor din Bucovina. Aşă trecură mai multe 
decenii, fără ca Românii Bucovineni să se poată bucură de bine- 





(1) I. Budai-Deleanu, l. c,, p. 198 urm, 

facerile instrucţiunii publice. Pe seama lor rămaseră numai două 
şcoli, una eră vechea fundaţie a lui Grigore Vodă Ghica din 1766 
dela Cernăuţi, care se mănţineă ca şcoală moldovenească și după 
decretul din 1815, fiindcă ea continuă să rămână sub oblăduirea 
Consistorului din Cernăuţi. Dar şi aceasta nu păstră lungă vreme 
caracterul său curat naţional, de vreme ce, în 1821, se introduse și la 
acest institut pe lângă limba română și cea nemţească ca limbă. 
de instrucție, cu un cuvânt ea fu utracvizață. A doua şcoală mol- 
dovenească, rămasă sub îngrijirea  Consistorului din Cernăuţi, eră 
cea dela Suceava, la care dăscălise după Constantin un oarecare 
Vasile Creangă și apoi Ioniță Botezat, care o conduse până la 1846, 
când o comisie oficială veni la faţa locului și constată că «școala 
aceasta eră foarte sărăcăcioasă și adăpostită în una din chiliile 
mânăstirești și că dascălul eră plătit lunar de părinții elevilor săi». 
Comisia mai avù prilej să constate că instrucţia consistă «în slove- 
nire şi apoi în cetirea vechilor cărţi cirilice. Pe lângă aceasta se. 
mai învaţă niţel a scrie și a socoti; datoria principală a dascălului 
erà însă de a introduce pe elevi în cântarea bisericească și de a-i 
deprinde să cânte ei singuri în biserică» (1). 

Acestea erau singurele școli la cari erau avizaţi Românii din Buco- 
vina prin mai multe decenii,până ce urmaşul lui Isaia, episcopul Eugenie 
Hacman, reuși, la 1844, să exopereze o rezoluţie imperială, prin care 
un număr anumit de şcoli primare din Bucovina fură scoase de sub 
ocrotirea, Consistorului din Lemberg și supuse Consistorului din 
Cernăuţi. In temeiul acestei prea înalte rezoluţiuni redobândiră ca- 
racterul lor ortodox numai acele şcoli, cari se găsiau în sate, unde 
nu erau nici parohi nici capelani catolici. Dar și cu restricțiunea 
aceasta, Românii Bucovineni recuceriră măcar o parte din școlile lor 
naționale, ceeace constituiă fără îndoeală un succes pe terenul școlar. 
Izbânda aceasta ar fi fost şi mai apreciabilă, dacă Românii mar 
fi fost ţinuţi să împărțească școlile lor cu Rutenii, a căror limbă, 
prin ordonanța episcopului Eugenie Hacman din 4 Maiu 1838, fusese 
recunoscută de limbă oficială a diecezei, deopotrivă cu cea română. 
Numărul acestor pribegi galiţieni sporiă mereu în Bucovina și gu- 
vernul nu lăsă să treacă nici o ocazie binevenită pentru a-i favo- 
riză și sprijini pe socoteala Românilor băștinași. Astfel a început 
a se manifestă rivalitatea, mai întâiu culturală iar apoi și politică 


(1) I. A. Helfert, Die Gründung der. oesterreichischen Volksschule durch Maria The- 
resia, Prag 1860, p. 488 urm. 

intre Români și Ruteni și guvernul își stabili un principiu politic, 
de a nu face Românilor nici o concesiune, fie de natură culturală, 
fie politică, fără ca să nu facă aceeaș concesiune şi Rutenilor, 
chiar în cazul când ei nici nu o cereau și nici nu aveau nevoie de 
ea. Sub pretextul așă numitei «dreptăţi nivelătoare» urmă ca popu- 
laţia indigenă a Bucovinei să fie stânjenită în năzuințele ei naționale 
și în străduința ei spre lumină și cultură. 

Dar dacă episcopul Isaia n'a, reușit să recucerească școala pri- 
mară din mânile lezuiţilor din Lemberg, apoi el își puteă mângâiă 
bătrânețele sale respectabile prin o altă izbândă culturală, care ar 
fi putut aduce mult bine diecezanilor săi, dacă sar fi ţinut mai 
mult seama de nevoile lor naţionale. El reuși, la 1824, să înfiinţeze 
in locul Şcolii clericale, care fusese desființată la 1818, un nou Ins- 
titut teologic la Cernăuţi, după modelul vechii Academii teologice 
dela Putna. Pe lângă acest Institut se deschise şi un Seminar clerical 
pentru 25 de alumui, cari primiau acolo întreaga întreţinere pe 
cheltueala fondului bisericesc. Dar din întocmirea planului de ins- 
trucţie pentru acest Institut se poate vedeă clar, de câtă consideraţie 
se bucură limba noastră românească în dieceza bucovineană. Planul 
de organizaţie al noului Institut teolog din Cernăuţi prevede ca 
limbi de instrucţie limba latină, elină şi germană. Limba română, 
ca limbă oficială a diecezei şi ca limbă maternă a populaţiei indigene 
din Bucovina, fusese eliminată cu desăvârşire dela Institutul teo- 
logic din Cernăuţi. Din pricina aceasta candidaţii de preoţie pără- 
siau Institutul cu mari pretenţii teologice, dar cu totul lipsiţi de 
cele mai elementare cunoștințe de limba, istoria şi literatura neamului 
lor. Despre acestea nu se pomeniă de loc nici la liceul german din 
Cernăuţi și nici la Institutul teologic din acelaş oraș. 

Și dacă ne cugetăm că, în lipsa învăţătorilor izgoniți dela şcolile 
sătești, clericii aceștia rămăseseră singurii îndrumători culturali și 
naţionali ai poporului analfabet, ne putem face o închipuire despre 
adevărata stare de lucruri din Bucovina în prima jumătate a vea- 
cului al 19-lea. Unde mai înainte se mai găsiau în Bucovina oa- 
meni cu frumoase cunoștințe de carte românească, de pe la 1820 
încoace, scriitorii actelor de judecată nu mai cunoșteau limba ro- 
mână cum se cade, ci o aduceau pe nemţește şi rutenește. Se ob- 
servă deci, precum constată d-l Iorga, o lentă infiltraţie, o înnecare 
a elementului aborigen, numeros, curat și mândru, în potopul ga- 

liţian (1). De altmintrelea starea aceasta dureros de tristă se vede şi 
dintr'un raport oficial, dela 1848, al Consistorului din Cernăuţi, unde 
găsim următoarele constatări: «Trebue să mărturisim cu părere de 
rău că în Bucovina, într'o provincie românească după origine, cu 
toate că cea mai mare parte a naţiunii se compune din Moldoveni 
sau Români și că aceasta vorbeşte un graiu propriu moldovenesc 
sau român, sa purtat până azi foarte puţin de grijă pentru învă 
țătura și cultivarea acestui graiu, așă că azi limba germană nu 
servește numai de limbă oficială, ci ea serveşte și ca limbă de 
conversație pentru toți intelectualii, pe când graiul moldovenesc 
sau românesc se vorbeşte numai de adevărata populaţie a Buco- 
vinei, care sunt Moldovenii sau Românii, şi se păstrează numai prin 
moștenire dela tată la fiu în starea sa primitivă și pe o treaptă 
joasă» (2). ! 

Atmosfera aceasta străină deveni cu vremea insuportabilă pentru 
aceia dintre cărturarii români, în sufletele cărora nu se înăduşise 
încă simțul de demnitate și solidaritate naţională. Dar aceştia erau 
priviți cu dispreţ; şi neincredere de către stăpânire şi de către co- 
naționalii lor înstrăinaţi. Sătui de atâta jignire şi umilire, unii din 
ei părăsiră Bucovina și trecură în Moldova, unde dragostea de neam și 
de limba strămoșească n'ajunsese obiect de ocară şi descalificare. 

Vedem așă dară, că nici reformele ce sau introdus pe terenul 
şcolar n'au fost priincioase pentru desvoltarea culturală a Românilor 
băștinași. Tineretul ocoliă școala nemţească și catolică. penlrucă o 


consideră ca pierzătoare de suflet, iar dascălii români părăsiră 


Bucovina, pentru a continuă opera lor culturală în Moldova. 

Prin reformele, pe cari noua stăpânire le-a introdus în Bucovina 
îndată după anexare, sau înăsprit condiţiunile de desvoltare cultu- 
rală a Românilor. Ruperea nemijlocită cu tradiţiile moldovenești, 
desconsiderarea statului quo, eliminarea boierilor dela cârma terii, 


„introducerea nouălor norme de guvernamânt, precum și înlocuirea 


limbii române prin cea germană în administrație, în şcoală şi în 
vieața publică, pricinuiră exodul boierilor spre marea pagubă politică 
şi economică a Românilor. Reformele bisericești înlesniră sârbizarea 
și rutenizarea eparhiei bucovinene. Reformele. școlare au prici- 
nuit germanizarea institutelor de creștere și aversiunea Românilor 
față de ele. Bărbaţii noştri cei mai învățați şi mai de samă pă- 





(1) Analele Academiei Române, Mem. S. Ist. XXXV, p. 141. 
(2) I. G. Sbiera, Aron Pumnul, p. 107. 

răsiră Bucovina și trecură în Moldova, unde deveniră îndrumători 
de curente nouă și apostoli însuflețiți ai culturii românești, ca eru- 
ditul Paisie, ca păharnicul Alboteanul, unde ilustrară scaunele epis- 
copale dela Huși și Roman, ca Gherasim Bucovineanul, ba chiar și 
scaunul mitropoliei Moldovei şi Sucevei, ca Meletie Brandaburul. 
Părăsit de minţile sale cele mai luminate, de energiile sale cele 
mai exprimate şi de mădularii săi cei mai influenți în rostu- 
rile ţerii, neamul românesc din Bucovina rămase la discreția 
cârmuitorilor săi străini, cari îl desbrăcară de drepturile sale is- 
torice, puseră stăpânire pe toate izvoarele de câștig și imbogă- 
țire şi cari tindeau să adoarmă în el conștiința de demnitate na- 
țională și de drept istoric. Incetul cu încetul el începu a se 
simți străin în ţara sa şi pe pământul strămoşilor săi. De aci 
înainte acești străini, împreună cu cei ce sosiră necontenit după 
dânşii, începuvă să privească Bucovina ca patria lor și nu  îngă- 
duiau sub nici un cuvânt ca vreun Român să cuteze să afirme că 
această țară este patria Moldovenilor și numai a lor (1). Domnul 
Duiliu Zamfirescu a prins situația aceasta deplorabilă în versuri 
duioase, când invoacă ajutorul marelui Ștefan contra «duiumului de 
noroade» cari rod bietului pământean și «inima din piept»: 


Că Jidanii și Rutenii 
Pripăşiți pe-aici 

Zic căs dânșii pământenii 

lar că noi şi Moldovenii 
Suntem venetici (2). 


Şi că noua situaţie eră dezastroasă pentru desvoltarea politică, 
culturală și economică a Românilor Bucovineni, aceasta ne-o confirmă 
pe deplin Budai-Deleanu, care în descrierea sa amănunţită a stărilor 
din Bucovina de pe la anul 1800, ajunge la următoarea încheiere: 
«In de comun se poate zice, cu conștiința împăcată, că cele mai bune 
și mai blânde legi ale guvernului austriac nu servesc în noua pro- 
vincie pentru promovarea binelui, ci ele contribuesc la obșteasca 
prăpădenie și apăsare a locuitorilor indigeni». Pentru acest cuvânt 
el exclamă cu durere: «O tu nenorocită Bucovină!» (3). 


* 
ER, 





(1) P. S. Aurelian, Bucovina, București 1876, p. XII urm. 
(2) Duiliu Zamfirescu, Poezii nouă, București 1899, p. 7 și 8. 
(3) Ion Budai-Deleanu, l. c., p. 200. 

Desconsiderarea indigenilor în administraţia terii, în școală și în 
biserică și nu mai puţin şi eliminarea lor dela sfatul ce se ţinu la 
Viena în vederea reformelor ce trebuiau introduse în noua provincie, 
jigni adânc pe fruntașii Românilor, câţi mai rămăseseră în Bucovina. 
Mintea lor sănătoasă nu puteă concepe idea că asupra soartei pa- 
triei lor s'ar puteă luă hotăriri valide fără ca mai întâiu glasul lor 
să fi fost ascultat. Pentru aceea ei, eliminaţi dela deliberările consi- 
liului de reformă din Viena, se adunară la Cernăuţi sub prezidenția 
episcopului Dosofteiu, pentru a discută asupra situaţiei. Hotăririle 
ce se luară fură redactate în forma unui memoriu şi Vasile Balș 
primi mandatul de a le prezentă consiliului aulic de răsboiu din Viena, 
ca mandatar sau «delegat al Bucovinei». In vremea aceea se făuriau 
diverse planuri cu privire la viitoarea organizație politică a Buco- 
vinei; pentru aceea Balș ceru, în numele conafționalilor săi, ca patria 
să nu fie încorporată nici Galiției, nici ținutului grăniceresc dela Nă- 
săud, ci administrată ca provincie autonomă, respectându-i-se trecutul 
istoric și integritatea teritorială. Memoriul mai cuprindeă și dorințele 
Românilor privitoare la organizarea bisericii și a așezămintelor cul- 
turale, la gospodăria. și administraţia fondului bisericesc și la îm- 
bunătăţirea stării materiale a populaţiei rurale, prin învioșarea co- 
merțului și cultivarea mai intensivă a pământului, de vreme ce 
împăratul Iosif II destinase Bucovina pentru prăsila vitelor și în 
prima linie pentru, întreținerea stabilimentelor de cai de remontă 
ce se înființase de curând în noua provincie. Memoriul acesta cu- 
prinde, în conturi generale, programul politic al Românilor din Bu- 
covina dela anexare până în timpul de față. 

Judecând după cele cuprinse în acest memoriu, ne putem convinge 
că pretenţiile Românilor erau foarte modeste și în deplină concordanță 
cu interesele politice ale statului austriac. Dar cu toate acestea 
nici una din cererile indigenilor nu fu rezolvită în sensul dorințelor 
exprimate. După desființarea administraţiei militare, Bucovina fu 
încorporată Galiției ca al 19-lea cerc administrativ al acestei pro- 
vincii polono-rutene, cu care Bucovinenii n'aveau nici un punct de 
atingere, nici cu privire la limbă, nici la credință. Prin unirea a- 
ceasta s'au introdus în Bucovina normele administrative galițiene, s'au 
înăsprit relaţiile între proprietari şi țărani şi s'a desfundat puhoiul ru- 
tean care începu să se reverse asupra satelor românești din Bucovina. 

Și dacă în urma exodului boierilor și a intelectualilor, clerici și 
mireni, ne-am mai putut mănţineă în situaţia noastră și feri sufletul 
de completa instrăinare, apoi această fericită întâmplare se datorește 

numai unor evenimente cari sfărâmară pe neașteptate bariera poli- 
tică ce ne despărţiă de frații noştri din Moldova și ne puse din 
nou în contact sufletese cu ei. In privința aceasta se poate observă în 
desvoltarea Românilor din Bucovina un fenomen foarte interesant. 
In momentele cele mai critice, când forţa noastră de rezistență eră 
aproape de istovire, când încrederea în puterile și drepturile noastre 
începeă să slăbească, când însăs existența, noastră ca neam eră serios 
amenințată, atunci se produceau, ca prin minune, anumite evenimente 
politice, cari prin forța lucrurilor dărâmau zăgazurile de izolare și 
ne puneau în legătură cu fraţii noștri mai numeroși din Moldova, 
făcând ca aceeaş simţire și aceeaș vieaţă să pulseze liber şi fără pie- 
decă dincoace și dincolo de Molna. Prin contactul acesta vremel- 
nic, Românii Bucovineni își împrospătau vechile legături sufletești 
cu fraţii lor din Moldova, dobândiau puteri nouă pentru lupta ce le 
steteă înainte, se întăriau în credința drepturilor lor și găsiau cu- 
vinte de încurajare și mângâiere pentru durerile și suferințele lor. 

In timpul când Românii Bucovineni, în urma unirii țerii lor cu 
Galiţia, se găsiau în cea mai tristă și disolată stare politică, cul- 
turală şi economică, şi când sufletele mai slabe începură a se clătină 
în credinţa lor, izbucni, la 1788, răsboiul austro-ruso-ture, în cursul 
căruia Austriacii cuceriră raiaua Hotinului, înaintară până la Iași, 
ocupară 5 ţinuturi din Moldova, limitrofe cu Bucovina, și le ținură 
aproape 3 ani de zile sub administraţia lor (1). In timpul acesta 
Bucovinenii primiră un mare sprijin moral dela fraţii lor din Moldova. 
Astfel primeniţi sufletește şi întăriți în credința drepturilor lor națio- 
nale, ei luară față de Viena o atitudine mai energică și mai hotă- 
rîtă, reclamând cu mai multă stăruință respectarea drepturilor lor 
politice, naţionale și culturale. Ei reușiră a-și impune punctul lor 
de vedere, şi a stoarce împăratului Leopold TI restabilirea auto- 
nomiei ţerii lor, dat fiind că «deosebirea de limbă, de datini și de 
obiceiuri» care există între Galiţia și Bucovina, ar zădărnici con- 
topirea administrativă a acestor provincii așă de deosebite una 
de alta. Succesul acesta arată cât de mult câștigaseră Bucovinenii 
“pe urma  reimprospătării legăturilor lor cu fraţii din Moldova. E 
adevărat că rezoluţia imperială privitoare la autonomia ţerii lor, obți- 
nută de fruntaşii bucovineni la 1790, urmă să fie pusă în aplicare numai 
după un răstimp de 60 de ani. Dar pentru ei eră, orişicum, o mare 


(1) Cfr. Rapoartele Agenţiei Austriace din acest timp, cari vor apăreă în colecţia 
Hurmuzachi, vol. XIX. 


izbândă, când însuşș Impăratul, prin rezoluţiunea sa recunoscu 
că exislă o deosebire între limba, datinile și obiceiurile Româ- 
nilor din Bucovina şi cele ale Rutenilor din Galiţia, fiindcă prin 
constatarea aceasta se recunoșteă în mod oficial caracterul româ- 
nesc al Bucovinei, ceeace s'a contestat mai apoi de politicianii și 
istoricii străini. 

Prin tractatul de pace ce sa încheiat la Șiştov în August 
1791, Austria se obligă să evacueze cele 5 județe ocupate din 
Moldova. Legăturile dintre Bucovineni și fraţii lor din Moldova se 
întrerupseră din nou, cordonul bucovinean fu din nou restabilit 
între frații de acelaş sânge. Dar cu toate acestea împreuna vie- 
țuirea de câţivă ani ajunse ca Bucovinenii să soarbă cu nesat din 
amintirile trecutului și să se întărească sufletește pentru lupta, ce-i 
aşteptă în viitor. Şi apoi curajul de luptă și conștiința de unitate 
națională rămaseră și după restaurarea cordonului bucovinean pu- 
rurea vie, dat fiind că această conștiință se alimentă din acelaș izvor 
de lumină și inspiraţie ca şi la fraţii rămași în Moldova. In vremea 
aceea cultura străină, evreo-germană, nu se infiltrase încă cu atâta pu- 
tere în sufletele Românilor din Bucovina, rămând ca aceştea să-și 
primească hrana necesară din productele spiritului românesc, cari 
modeste cum erau, erau totuș ale noastre și exprimate în limba 
noastră. Despre hrana aceasta sufletească a Bucovinenilor ne des- 
fășură Budai-Deleanu următoarea icoană, pe cât de instructivă, pe 
atât de interesantă, zicând: «Limba lor este vechea limbă romană 
populară, amestecată cu felurite cuvinte slavone, grecești şi alba- 
neze, dar cuvintele luate din alte limbi abiă fac o treime. Limba 
moldovenească și în genere română îndeplinește toate calitățile pentru 
a deveni cu timpul o limbă culturală, egală cu cea italiană, dacă 
se vor găsi oameni  iscusiţi cari să se ocupe de ea. Până acuma 
ea este însă săracă, rustică și necultivată. Românul serie în felul 
cum pronunță, fără regule și alegere. In limba aceasta nu există 
însă un dicţionar, nici o gramatică temeinică şi nici o ortografie 
stabilită. Literatura ei cuprinde numai două ediţiuni ale Sfintei Scrip- 
turi, o pravilă sau colecţie de legi bisericești, care se mărginește 
la cele dintâi șapte sinoade și la celelalte cărţi bisericești, cari 
sunt foarte numeroase; apoi câtevă cronici sau istorii naționale ro- 
mâne, cari pot fi privite drept producte originale românești. Celelalte 
cărți și manuscripte sunt numai traduceri din felurite limbi. Numărul 
lor este foarle mare, dar ele se găsesc numai la particulari, fiindcă 
la Moldoveni nu se tipăresc încă cărţile de interes general, ci ei 

şi le/ copiază unul: dela altul; dar cum copiarea aceasta este foarte 
costisitoare, numai cei avuţi şi le pot procură. După cunoștințele 
mele, manuscriptele lor, afară de: sus pomenitele cronici, sunt ur- 
mătoarele;, «Iliada, și Odiseea lui Homer, traduse liber; vieaţa lui 
Alexandru cel Mare, amestecată cu: multe: adausuri fantastice; fa» 
bulele lui Isop, așă numita Isopia; istoria etiopică a lui Iliodor, un 
roman, din „greceşte; Telemah din lranțuzește; vieața lui Petru cel 
Mare. de Voltaire (1); cunoscuta carte Ceasornicul domnilor, din lati- 
nește; o traducere: după o. logică, retorică și etică care a apărut 
și în tipar, apoi, multe alte scrieri mai puțin insemnate, traduse din 

Acestea erau, dpi mărturia, contemporană a Jui E AN 
cărţile. din cari înaintașii noștri din Bucovina de. pe la 1800. își 
laminau mintea și-și cultivau sufletul. Erau: vechile producțiuni lite- 
rare încă de. pe vremea Moldovei, căci în anii diniâi ai stăpâ- 
nirii austriace Bucovinenii, pierzând talentele lor cele mai de samă 
prin emigrare in. Moldova, nu produseră nimic de samă pe terenul 
literar. Așă de. mare eră seceta literară în. Bucovina în aceeaş 
vreme, încât Bucovinenii nu-şi putură întocmi nici măcar un simplu 
câinii su uta nevoile! cultului bisericesc. Și mai trist eră însă 
faptul, că ei nici nu-şi puteau procură cărți românești. de peste 
cordon din Moldova. La 1784 apăriv, ce-i drept, la Viena un calen- 
dar «făcut pentru întrebuințarea norodului slaveno-sârbesc și. ro: 
mânesc, cane se află în ţinuturile, chesario-crăiești a legii, Răsări- 
tului», dar calendarul acesta nu eră după placul cărturarilor români 
din. Bucovina, crescuți în tradiţiile moldovenești. 

Pentru aceea ei căutau să-și procure calendare dela Iași. Dar 
cum, lucrul acesta nu eră aşă de uşor de îndeplenit,  bieţii cărtu- 
rari, bucovineni erau nevoiţi să-şi procure copii scrise cu mâna după 
șingurul exemplar. care străbăteă prin vreo întâmplare. fericită -în 
Bucovina. Așă se osteni «cel mai mic intre dascăli», smeritul Mateiu 
Marcovici, din Mihalcea, de lângă Cernăuţi, să «prescrie» pentru 
Iordachi; Tabora «din cuvânt în cuvânt calendarul pe 112 ani scos 
din multe feluri. de cărți şi tipărit la laşi în anul 1775 de proto- 
popul' Mihaiu Strelbicki». Cu acest prilej copistul a adaos dela sine 
câtevă note cronologice ca cele «de când sau dat Nemţilor Buco- 


(1) O copie la Mânăstirea Putna; 
(2) I. Budai-Deleanu, l.c p. 174. 

vina» și altele privitoare la familiile boierești din aceasta țară (1). 

La 1811 apărù, în sfârșit, și în Bucovina primul calendar romă- 
nesc. Până atunci publicaţiile românești din Bucovina se măr- 
giniau la o serie de cărți liturgice ca Octoihul Mare și Mic, 
traduse în limba ţerii prin purtarea de grijă a lui Ștefan Atana- 
sovici «întâiul slovenese şi moldovenesc cancelist al consistorului 
chesaro-craieştii Bucovine» (Cernăuţi 1804); afară de acestea mai 
apări o serie de cărți didactice pentru școlile triviale din Bucovina, 
traduse din nemțeşte de Ion Budai-Deleanu, care este astfel primul 
autor de cărți didactice în Bucovina. La 1807 apăru ediţia românea- 
scă a codului penal austriac sub titlul: «Cartea de pravilă ce cuprinde 
legele asupra faptelor răle şi călcătoare de poliţie și asupra grelelor 
călcări a politiceştilor orândueli de poliţie». După 5 ani apăru la 
Cernăuţi și codul civil sub titlul: «Cartea legilor şi pravilelor de obşte 
pârgăreşti, pentru toate țările moștenitoare nemțești ale Monarhiei 
austriacești» în 3 volume (2). Traducătorul acestor coduri a fost 
fără îndoeală I. Budai-Deleanu, fiindcă lucrarea aceasta cădeă în 
competenţa sa de translator român pe lângă guberniul provincial 
din Lemberg. 

Ca lucrare originală românească apără la 1811 calendarul das- 
călului Vasile Ţântilă din Tereblecea. Acesta eră un absolvent al 
Şcolii clericale din Cernăuţi, care, neprimind hirotonia, se făcu dascăl 
în satul său natal. 

El are meritul de a fi editat primul calendar românesc în Bu- 
covina. In anul dintâiu calendarul lui Ţintilă aduce numai partea 
calendaristică. In anii următor el, ca «iubitor de științele matema- 
tice» ce eră, mai adăugă la ea şi felurite poveţe și învățături pentru 
popor. La 1814 dascălul Ţântilă mai publică pe o coală mare și 
groasă și un «Calendar în care să se afle toate sărbătorile cele 
mari ale bisericii răsăritului, alcătuit cu ajutorul lui Dumnezeu 
după mâna lui Damaschin de un iubitor de această știință, nu pe 
un an, pe o sută sau o mie de ani, ci dela inceput și până la 
sfârșitul lumei, numai iubitul cetitor să ştie ce slovă a Păscăliei 
slujește pe anul acela ce vra să caute». Mai la urmă sau dat şi 
paștile catolice pe 80 de ani înainte. (3) Calendarul lui Țântilă 


(1) Gh. Teodorescu-Kirileanu, Un vechiu calendar manuscript 1785—1798, în Șeză- 
toarea, X, p. 33 urm. 

(2) I. G. Sbiera, Mișcări literare în Bucovina, Oradea-Mare 1890, p. 20. 

(3) Biana- Hodoș, Bibliografia Românească Veche, ÎI, p. 219 urm. 

apără numai până la 1820, când își încetă apariţia, fără ca să cu- 
noaştem cauzele cari o determinară. D-l T. V. Stefanelli a ridicat 
acestui harnic cărturar bucovinean un trainic monument literar (1). 
Dela dispariția acestui calendar se strecurară 20 de ani împliniţi, 
fără ca Bucovinenii să fi avut calendarul lor românesc. 
Calendarul lui 'Ţântilă fusese de bun augur pentru înfiriparea 
unei mişcări literare în Bucovina, căci numai scurtă vreme după 
apariţia lui se hotărî un alt cărturar bucovinean, Teodor Racoce 
din Carapciu, urmașul lui Budai-Deleanu în postul de translator 
pe lângă guberniul din Lemberg, să publice chiar o revistă perio- 
dică. Spre acest scop el se adresă la 1816 guberniului cu cererea de 
a i se îngădui să publice o revistă românească sub titlul de Nuvele 
sau Gazete românești. Prin decretul din 25 Fevruarie 1817, Racoce 
obținu  «pozvolenia gubernialnică» şi în posesia ei, el lansă, la 8 
Martie 1817,0 «înştiinţare» către «toţi cei înalţi și preasfintiţi Ar- 
hierei și de înalt neam Arhonde, veli Boeri, precum preacinstite, 
cinstite şi de bun neam bisericeşti și mireniceşti Persoane», învi- 
tându-le ca ele «după vredniciile lor să binevoească a pune îm- 
preună știință spre împlenirea acestui dimpreună folositor scop». 
Apelul acesta nu eră adresat numai Bucovinenilor, ci și Românilor din 
Ardeal, din «Ţara Moldovei» și din «Ţara Muntenească», fiindcă 
după socotința autorului, «neamul românesc, deși împărţit întru 
mai multe țări, trăind sub osebite stăpâniri, totuș ò limbă are, 
aceeaș lege și tot aceleași obiceiuri, precum și aceleași cărți și 
aceeaş scrisoare. Deci Românii, socotiți împreună, fac o nație de 
mai multe milioane și cari de mult acum simțesc bunătăţile poli- 
ticirii şi doresc a fi părtaşi culturii celorlalte neamuri din Europa. 
Dară până acum li-a lipsit acest organ, prin care să poată primi 
toate acele procopsiri de care au avut parte alte noroade». «Nuvelele 
sau Gazetele româneşti» ale «gubernialnicului tălmaciu» Teodor Ra- 
coce aveau să apară săptămânal în câte 2-3 coale, cuprinzând vești, 
învățături și știință, toate acestea «tălmăcite pe românește, începând 
dela gramatică până la teologie». Racoce mai promiteă şi o foiţă inti- 
tulată: «Dascălul românesc». El consideră «Gazetele» de «istorie vie- 
țuitoare impreună cu noi» și în consecință el contà la sprijinul «tutu- 
ror oamenilor învăţaţi și iubitori de neam». Și pe:acesta, Racoce pare 
să-l fi primit, întrucât el reuși a-și pune în aplicare planul său literar. 
La 1820 apărură de fapt la Cernăuţi «Nuvelele sau Gazetele» 
lui Racoce sub titlul de: «Chrestomaticul Românesc sau adunare 





(1) Convorbiri Literare, XV, p. 270 urm. 

atot felul de istorii, și de alle. faptorii, “scoase din autori di-pi 
osebite limbi, pe anul 1820». Un exemplar din: această rară publi- 
caţie, se păstrează. în, biblioteca «Societăţii pentru cultura, şi: litera- 
tura română» din Cernăuţi, cuprinzând diferite povestiri după aui 
tori vechi și noi. Din nefericire; Racoce: se îmbolnăy}oşi:murì cu- 
rând după apariția primului număr din «Chrestomaticul». său, astfel 
că această, frumoasă și lăudabilă încercare literară se : mărgini . la 
primul! său succes; negăsindu-se. în Bucovina inimeni care să;.0 fi 
continuat; cu, aceeaş dragoste și pricepere ca. iniţiatorul, ei. Apelul 
literar, adresat consistorului. din Sibiiu,, fu descoperit mai -deunăzi 
de d-l 1. Lupaș împreună cu! rezoluțiunea |guberniului transilvă- 
nean, care opri răspândirea apelului; cu motivarea; că «din: consis 
derațiuni: politice. n'ar'fi consult ica- Românii să 'cetească. ; gazete; 
fiindcă. ei. le-ar puteă. înțelege. și interpretă în mod! greșit» (1); 

„Tot în timpul. acesta s'a ridicat, din rândurile; Românilor Buco- 
vineni și un scriitor apreciabil, care: insă din nenorocire, se stinse 
în, floarea, vieții, înainte. ca, incontestabilul său. talent să, se fi putut 
afirmă, în deplina, sa. vigoare. E vorba! de, Dani, Scavinschi, iori- 
ginar- din, părţile Cozminului, de unde „un; omonim. de al;său, Ştefan 
Scavinschi, trimitea pe da: 1870: '«Albinei»- din ; Pesta corespondențe 
despre «desnaţionalizarea». patriei sale (2).. Daniil. Scavinschi | aside- 
prins rostul, buchilor la vechea şcoală moldovenească din Cernăuţi 
și-se parei că a şi, urmat câţivă/ ani și! liceul: german din acest 
oraş, Dela Cernăuţi trecu la Lemberg, unde.intră ca practicant în 
farmacia, unei rude de ale sale. Acolo: făcu cunoștința Marelui Agă 
Sandu, Sturdza Miclăușanul care, la 1823, îl luă cu''sine ola Iași. In 
capitala Moldovei. Scavinschi veni în -atingere cu cei: mai de seamă 
scriitori. moldoveni. din; acele vremuri și 'se: învrednici „de prietenia 
lui Constantin Negruzzi, care a scris. şi,.0 duioasă biografie a prie: 
tenului său (3), Stările; din Bucovina treziră multă, amărăciune şi 
desgust, în „sufletul gingaș de poet al. lui Scavinschi, Pentru aceea 
el, nu -iubiă pe ;Nemţi și nici literatura. lor, cui toate:că; oi cunoșteă 
mai bine decât-pe; cea franceză, din care făcuse mai multe traduceri: 
Codrul Cozminului, în. preajma căruia Scavinschi-se născuse; și co- 
pilărise, trezi în: sutletţul său; duioase amintiri din trecut, Acestea 
determinasi nota pairigticän şi națională a sorisyluii său, Beis “urma 


(a ) Românul din, Arad, N, 1915, no, 283, 25 Da a. Taanazie pia) E 
Lepturariu, IA ep AQ ura e Ap al i RE ANI PRIS 

(2) Albina, V, nò- 91 şi 108- AN S E d e S Poeni 

(3) Constantin Negruzzi, Un poet necunoscut, în, Şerieri, I;-p. 205 Urm; is, 

sa, ne-au “rămas drama Democrit, ode pentru deșteptarea  Româ- 
nilor, sonete pentru fericirea Moldovei și panegirice la adresa boie- 
rilor găzduitori (1). 

După 1820 Bucovinenii multă vreme nu dădură nici un semn 
de“ vieaţă literară. In lista abonaților la Gazeta “Transilvaniei” și la 
Foaia pentru minte, inimă și literatură a lui G. Bariț dela 1838, 
nü” se: “găseste” nici un singur cărturar din Bucovina (2). Numai la 
1837 se hotărî catechetul dela vechea școală moldovenească “din 
Cernăuţi, Porfirie “Dimitrovici, “a  reluă seria "calendarelor  romå- 
nesti; care fusese întreruptă la 1820. Cu binecuvântarea consisto- 
rul episcopesc, Porfirie Dimitrovici alcătui un calendar românese 
pe anul 1837 si înaintă manusecriptul guvernului “spre " censurare. 
Dar “în “timpul “absolutismului” censura nu eră numai din cale afară 
de “strictă și bănuitoare, ea eră şi extraordinar de” temeinică, de 
vremâ ce ea avu nevoie de un răstimp de 4 ani de zile pentru ca 
să-l revadă și să pună sub el obișnuitul: nihil obstat. Din pricina aceasta 
calendarul românesc apăru numai pe 1841, cu care an se reluă 
seria câlendarelor bucovinene pentru a fi continuată până în timpul 
de față fără“ întrerupere. Pe”lângă partea calendaristică, calendarul 
pe 1841 mai aduce și .«Alegale “de petrecere» între cari găsim 
2 aerostihuri semnate de autorul calendarului şi tot de“ el pare 
să fi fost adunate și publicate şi «Regulile “vremii pentru ţărani»; 
rânduite după cele 12 luni ale anului. In anul următor partea li- 
terară ni se înfățișează în condițiuni și mai bune, Dimitrovici pu- 
blică un articol de cuprins religios-moral, urmează apoi descrierea 
bisericilor Sf. Isac din Petrograd și Sf. Sofia din Constantinopol. 
Teodor Șoimul, mitropolitul Teoctist Blajevici de mai târziu, publică 
un poem în versuri întitulat: “Iordania, adică ceremonia sfințirii 
apei la, Fântâna” Turcească din Cernăuţi. Cu «recepte pentru eco! 
nomia 'casnică», cu «fabule, paramii și ziceri învățătoare și folosi- 
toare» se încheie «alegatele» pe“1842. In anul următor” întâlnina 
între colaboratorii calendarului pe clericul Samuil Andrievici, mi- 
tropolitul Silvestru de mai apoi, care iscălește încercări omeletice 
şi “versuri. destul de îndemânatice. In ' «Limba noastră către noi» 
se îndeamnă poporul a-și” păstră limba mái presus” de toate, o 
dovadă” că procesul rutenizării. începuse “de mult. Calendarul “pe 





(1) Convorbiri Literare, IV, p. 44.; A. Pumnul, Lepturariu, III, p. 397 urm. 
(2) 1. Bianu, Abonamentele la foile lui Bariț la 1938, în Convorbiri Literare, XXXVIII, 
p. 1120 urm, 

1844 aduce ode, fabule, anecdote și câtevă traduceri reuşite. In 
calendarul pe 1846 găsim o descriere a Bucovinei, făcută de 
Samuil Andrievici. Cu anul acesta se epuizase însă întregul capital 
literar al cărturărimii bucovinene, dat fiind că calendarele pe anii 
următori până la 1848 apărură fără calegate literare» sau repro- 
duceau simplu «alegatele» de mai înainte. Se vede că izvorul de 
inspiraţie secase de odată în urma cumplitei secete culturale, care 
domniă în Bucovina până la 1848 (1). 

Vedem aşă dară că în ciuda împrejurărilor extrem de nefavo- 
rabile, Românii Bucovineni au desvoltat o activitate literară relativ 
destul de bogată. Ei tălmăciră pe limba lor mai multe cărți litur- 
gice, alcătuiră mai multe manuale didactice, editară un calendar 
românesc, încercară să publice chiar o revistă care să se adreseze 
cărturarilor români de pretutindeni și în sfârşit produseră chiar și 
un scriitor de seamă, care ar fi însemnat poate mai mult în lite- 
ratura română, dacă moartea crudă nu i-ar fi curmat firul vieții 
chiar în toiul celei mai rodnice activităţi. Activitatea aceasta lite- 
rară constitue cea mai eclatantă dovadă, că Bucovinenii, şi după 
izolarea lor de trunchiul Moldovei şi chiar după ce pierduseră pe 
mulţi dintre cărturarii lor cei mai de seamă, continuară să rămână 
mădalare vii şi active ale neamului românesc și să contribue și 
ei la îmbogățirea literaturii și culturii românești. 

* 
x * 

Din constatările precedente sa putut convinge ori și cine că con- 
diţiunile de desvoltare a Românilor din Bucovina deveniau pe 
zi ce merge tot mai grele şi mai anevoioase. Limba românească, 
singura limbă a ţerii, fu izgonită, din oficii, din şcoală și din vieața 
publică. Urmărită și desprețuită de străini, ba și de mulți Români 
înstrăinaţi, ea își găsi singurul adăpost în casa ţăranului, acestui 
mucenic al muncii fără sărbătoare, și la curtea puţinilor boieri cari 
mai rămăseseră în Bucovina. Acolo se mai păstră încă vie și conşti- 
inţa naţională care începeă a se stinge în sufletele generaţiilor cres- 
cute la școlile catolice și la liceul german din Cernăuţi. Inădușită 
cu desăvârşire, eră această conștiință și în sufletele multor clerici ab- 
solvenţi ai institutului teologic cu trei limbi de predare, dintre cari cea 
românească lipsiă. Pe când deci noua stăpânire iși dedeă toată silința, 





(1) I. Nistor, Din istoria calendarului nostru, in «Calendarul Societăţii pentru cultura 
şi literatura română în Bucovina» pe 1914, 

pentru ca noua generaţie să fie formată sufletește după scopurile 
şi interesele ei, singură pătura boierească se arătă încă refractară 
față de aceste năzuințe. Această nobilă rezistenţă eră alimentată din 
izvorul încă viu al amintirilor trecute și din bogatele tradițiuni mol- 
dovenești. Apoi și legăturile de înrudire şi de interese dintre fami- 
liile boierești de dincoace și de dincolo de cordon erau încă prea 
puternice, pentru ca ele să fi putut fi întrerupte de odată. 

In fruntea boierimii bucovinene se găsiă pe atunci și rămase încă 
multă vreme familia Hurmuzachi, care poate fi privită aproape ca 
singura putere motorică a întregii mișcări naţionale și culturale 
în Bucovina anilor 1848—1870. «Numele acestei familii— observă 
d-l D. A. Sturdza — este nedeslipit de ursita Bucovinei. Această fa- 
milie a fost în capul culturii Bucovinei; acolo ea a luptat în zile 
bune ca și în zile rele cu stăruință şi devotament, cu iubire pentru 
păstrarea naționalității române și desvoltarea individuală a acestei 
ţerişoare» (1). 

Mădularele acestei familii aveau legături vechi cu judelele buco- 
vinene ale Moldovei. Marele Păharnic Mateiu Hurmuzachi îndepli- 
niă funcţia de Părcălab de Cernăuţi. In stăpânirea sa se găsiau pe 
vremea ocupării moșiile Cernauca, Vaslăuţi și Vasilău, situate toate 
trei în ţinutul Cernăuţilor. După moartea lui Mateiu, moșiile acestea 
trecură prin moştenire în posesia lui Constantin Hurmuzachi, frate 
cu răposatul. Acest Constantin optase la 1781 pentru cetățenia aus- 
triacă, iar la 1787 i se recunosci titlul de cavaler de Hurmuzachi. 
La 1796 Constantin Hurmuzachi apare în tabula din Cernăuţi ca 
proprietar al satului Cernauca. După moartea lui Constantin drep- 
tul de proprietate asupra acestui sat treci asupra fiului său Doxache, 
care, la 1804, se și stabili la Cernauca. Doxache eră căsătorit cu Elena 
Murguleţ, originară și ea din părţile bucovinene. Căsătoria, aceasta 
fu binecuvântată cu 7 copii și anume: Constantin, Eudoxiu, George, 
Alexandru, Nicolae, Eufrosina și Eliza, cari cu toţii avură partea, 
lor la renașterea naţională şi culturală a conaţionalilor lor buco- 
vineni. Educaţia pe care aceștia o primiră în casa părintească e 
caracterizată destul de nimerit prin cuvintele devenite celebre ale 
maicii lor: «Să grijim, iubite soţule, cu tot adinsul ca în amestecă- 
tura, aceasta de limbi, copiii noștri să rămână ceeace suntem noi, 
adică Români, și să-şi păstreze cu sfințenie sentimentele lor naţio- 
nale în tot cursul vieţii lor». Din cuvintele acestea putem deduce 





(1) E. Hurmuzachi, Fragmente din Istoria Românilor, I, p. VI, 

că pe vremea, aceea-in Bucovina; doar'că în casa părintească se mai! 
puteă primi -oi educație românească. Institutele publice propoveduiau: 
cunoștințe într'o limbă străină și: cu tendințe- dușmănoase nouă Cât 
privește, casa; Hurmuzăcheștilor dela - Cernauca, apoi cu Ei pere Cui 
vânt i putem zice -că acolo trăiă incă vechea Moldovă i-ar 

„De aceea nu este: numâi ocsimplă intâmplare! că această, casă a! 
fost pe. vremuri o gazdă pentru toţi “pribegii» politici: nu numai 
din: Moldova, dar. şi -din Ardeal și» "Țara-Româmnească.! Aceștia: des- 
călicau la; Cernauca ica la dânșii acasă, fiind! încredințaţi-că acolo: 
băteă 'inima românimii întregi. Aceasta seștiă în“ Moldova + “foarte 
bine și pentru aceea rangul idel Camenar, care ! la: “1819 tu conferit: 
lui: Doxachi Hurmuzachi de către: Domnul blast 10959, pie 
elio distincție bine meritațăsai o7 f € ‘ j 

„Curând: după aceasta- casa Tnițazăehonţilorie dolis a eră 
să ajungă loc de întâlnire pentru fruntașii boierimii moldovene. La; 
1821 sa produs răscoala grecească a Eteriştilor. Cum însă mişcarea: 
aceasta; nu câdră de Joc cu “sentimentele: și- aspirațiunile“ boierilor 
moldoveni, aceștia se 'refugiară în Bucovină; La Cernauca, la: Cernăuţi; 
la Suceava, și în -multe-alte localități -din- Bucovină, unde se găsiâu 
curți: boierești, se adăpostiră sute: -de refugiaţi politiei: din Moldova 
La începutul lui. Octomvrie-1821, refugiații aceștia ţinură la; Cernăuți 
un: mare sfat politic, la care luară parte-Dumitrachi și Sandu Sturdza, 
Alecu: Balş, -Dumitrachi Ghica, Petrachir Roset, Constantin Cantacu- 
zino-și mulţi “alţii. La ordinea, 'zilei- eră: atitudinea pe care: boierii 
trebuiau să) oriea față de noua; situație din 'Moldova.- Unii t dintre 
boieri erau dispuşi a recunoaste: Cpe: caimacamul' Ștefan “Vogoride 
de''Domii în schimbul unor; concesiuni de. natură -politică:--Majori- 
tatea! boierilor. eră; însă -de altă: părere, pe ''câre reuși a 0 impune 
minorităţii. In urma lungilor! discuţii ce aw urmat, boierii: căzură, 
de acord să redacţeze nun memoriu „către Poartă, în'care să se-arate 
că Grecii sunt aceia cari:-s'au răsvrătit împotrivâo Impărăţieiy că 
ei exploatează și store ţara, că ei „au redus Moldova; la jumătate 
din “cuprinsul ei şi că «prina urmare domnia fanariotă, trebue să 
iea un grabnic sfârşit: In; locul Domnului fanariot “ţara; ar: fi bine 
să fie guvernată de 'mădularele  divanului: sub supravegherea; unui 
dignitar | trimis „de Inalta Poartă. O. deputaţier aleasă din' «sânul 
pribegilor fu însărcinată să prezente Porții dorinţele! boierilor -ex- 
primate în Memoriu. Cererile boierilor nu ifură însă luate: imediat 
în samă și de aceea ei fură forțați să petreacă timp mai înde- 
lungat în Bucovina; Unii din „ei se simţiau, foarte bine în; Buco- 

vina ca bună oară Dimitrie Ghica: care -cereă indigenatul "austriac 
cu''recunoaşterea titlului de conte ; alţii însă indurară, mizerii” din 
partea conâţionalilor -lor'din' Bucovina, cari îi supărau cu procese 
de propristate de tot felul (1); Unul: din acești pribegi, Gheorghe Can- 
tacuzino, muri în pribegie și fu îmmormântat în apropiere de Suceava, 
unde mormântul său se: vede- și ăstăzi (2).- In “timpul acestei pribe- 
giri văzură lumina, zilei spei plaiurile Bucovinei Constantin: Miclescu, 
mitropolitul ! Calinic -de mai târziu! al Moldovei și apoi al Ungro- 
Vlabhiei; “Tot-in-Bucovina /se născu -atuncia și scriitorul Gheorghe 
Sion recare ia: păstrat, totdeauna multă dragoste și interes pentru țara 
noastră (3). IM Octomvrie 1823 „se -întâlniră lă Cernăuţi împărații 
Alexandru I-al Rusiei! și” Francisc -L al Austriei, spre“ salutarea că 
rora Domnul Moldovei trimisa o-deputaţie- dè! boieri (4). 

“Petrecerea pribegilor moldoveni în Bucovina contribui foarte mult, 
caiși evenimentele: dela::1788, la reluarea și“ improspătarea vechilor 
legături intre Românii-de dincoace și dedincolo de Molna și la încheierea 
de legături“ nouă.  Bucovinenii primiră -un “nou imbold şi-o prețioasă 
încurajare în „lupta. lor -națională.: Luând: contact cu fraţii din Mol- 
dova,; 'ei redobândiră, încredere în: puterile lor: şi 'se-primeniră:: su- 
fletește: Drept-recunoșştință pentru- găzduirea numeroșilor” “pribegi, 
Domnul Moldovei- ridică :pe Doxache Hurmuzachi la rangul de Mare 
Agăs(t827), siar la 1856-elfu distins prin titlul de Mare Vornic: 

ii Improspătarea, legăturilor «dintre: Bucovineni: şi: Moldoveni fusese 
de' mare importanță» pentru! întărirea conștiinței: naţionale în Bu- 
covina. Doxache - Hurmuzachi înţelesese mai bine ca oricare altul 
însemnătatea acestor legături și pentru- aceea el își dădu cea mai 
mare silință casă le cultive cu-sfințenie şi să le lărgească; și peste 
hotarele Moldovei, astfel: caisele să cuprinâă şi. Ardealul și Tartás 
Românească, cuoun! cuvânt românimea întreagă. 

« Nobilele -năzuințe iale slui Doxache Hurmuzachi: fară apreciate gi 

A ratie cu toată “căldura; și: de: către fiii săi, pe “cari-i - trimise 
„să-şi. continue studiile la- Viena 'şi încalte centre culturale din Apus: 
Acolo'tinerii studenţi aveau prilej să facă cunoștință cu conaţionalii din 
celelalte! jenă! locuite de dit să intre! în legături de prietenie cu 





-41) DAS petrecerea boierilor) A ie în Bucovina la 1821 și în anii urrăstoăt cu: 
prind rapoartele Agenţiei, austriace din. Iași, mărturii foarte, bogate. ;Copiile se, găsesc în 
Bibl. Acad. Rom.; ele vor apăreă în colecţia Hurmuzachi, vol. XIX. 

(2) N. Iorga, ernis din bisericile din România, Il, p. 11. 

(3) Revista Română, JI, 'p. 197. 

(4). 1. Grămadă, Din Bucovină de' altădată, p:-95. 

ei, cari durară și după terminarea studiilor, spre folosul marei cauze 
naționale (1). In sufletele acestor tineri entuziaști s'a zămislit idea 
unităţii politice şi culturale în toată splendoarea măreției ei și vom 
vedeă mai jos că ei, la 1848, încercară cu tot dinadinsula o pune 
în aplicare, 

Dintre fiii lui Doxache cel mai mare Constantin se stabili. în 
Moldova şi ajunse acolo unul dintre capii luptelor întreprinse pentru 
susținerea drepturilor politice ale Românilor, pentru realizarea unirii 
Principatelor, pentru înființarea guvernului reprezentativ-constitu- 
tional și pentru răspândirea învățământului și a culturii, cum ni-l 
caracterizează așă de bine și de concis D. A. Sturdza (2). Constantin 
Hurmuzachi a fost cel mai mare talent politic, pe care Bucovina 
l-a dat Moldovei. Pe lângă numeroșii arhierei și dascăli de toate 
categoriile, pe cari Românii bucovineni îi dădură fraților lor de 
peste Molna, vine şi persoana lui Constantin Hurmuzachi ca să în- 
cununeze prinosul nostru de energii și talente. 

Al doilea fiu al lui Doxachi eră Eudoxiu, o fire serioasă și a- 
plicată spre cercetări istorice, care prin tactul său fin și atitudinea 
sa, rezervată reuşi să câștige încrederea deplină a cercurilor oficiale 
dela Viena şi să-și asigure intrarea în arhivele vieneze, unde des- 
coperi un material istoric foarte bogat privitor la istoria Bucovinei 
şi a Românilor în genere. Materialul acesta a format baza impozantei 
colecţiuni de documente privitoare la istoria Românilor, care s'a numit 
colecţia Hurmuzachi în cinstea şi amintirea acestui harnic culegător 
bucovinean. Pe urma lui ne-au rămas interesantele Fragmente la Istoria 
Românilor și mai multe alte studii şi articole de îndrumare politică în 
legătură cu luptele naţionale ale Românilor din Bucovina. Al treilea fiu 
al lui Doxache eră Gheorghe care, în entuziasmul său, doriă să aibă brațe 
pentru a cuprinde un milion de Români deodată. El a fost unul dintre eei 
mai de seamă jurisconsulţi bucovineni, care, ajutorat de un rar ta- 
lent organizatoric, a contribuit mult la dobândirea și organizarea 
autonomiei provinciale a Bucovinei. Al patrulea fiu Alecu eră o 
fire gingașă de poet, o inimă simțitoare și altruistă. El a fost pe 
vremea sa factorul cel mai însemnat în mișcarea culturală și lite- 
rară din Bucovina. Al cincilea Nicolae a dus o vieață mai re- 
trasă şi s'a ţinut mai la o parte de vieața politică și culturală a cona- 
ționalilor săi din Bucovina. Dintre cele două fice ale lui Doxache, 





(1) Cfr. T. V. Stefanelli, Fudxiu Hurmuzachi, Cernăuţi 1913, p. 7 urm. 
(2) E. Hurmuzachi, Fragmente la Istoria Românilor, I, p. VI, 

Eufrosina s'a măritat după boierul băsărăbean Petru Petrino, devinind 
astfel mama poetului Dimitrie Petrino, iar Eliza luă în căsătorie pe 
Marele Logofăt Gheorghe Sturdza din Moldova. Gheorghe Bariț, care a 
petrecut ca refugiat mai multă vreme la Cernauca, ne spune că «su- 
biectele de predilecție ale doamnelor Eufrosina P. Petrino și Eliza 
G. Sturdza erau: educaţiunea, literatura, muzica, la care se adaugă 
grija cea mai mare dea îmbogăți colecţiunile cântecelor naţionale 
din toate țerile locuite de Români, a le clasifică şi a le pune pe 
note cu cheltueli considerabile» (1). Și defapt apărură la 1848 sub 
îngrijirea lui Carol Mikulli: „48 Aires nationaux rowmainest în 
4 fascicole, în cari găsim doine, hore, balade şi cântece ciobănești, 
armonizate după melodiile auzite dela muzicanți și ciobani (2). Insuş 
Vasile Alecsandri publică o dare de seamă asupra acestei preţioase 
ediţii de arii românești (3). 

` Incunjurat de o familie açà de numeroasă și distinsă, cu conexiuni 
familiare în Moldova şi Basarabia, înzestrat cu o cultură temeinică 
şi însufleţit de cea mai fierbinte dragoste de neam și țară, Doxache 
Hurmuzachi ajunse -un factor hotăritor în mișcarea națională dela 
1848. Insemnătatea istorică a acestei familii de «Români in- 
spirați», cum îi caracterizase Principele Carol la 1866, când avù 
prilej să-i cunoască la Dulcești (4), iese cu atât mai bine la iveală, 
dacă ne cugetăm că într'o vreme, când conștiința naţională se în- 
tunecase aproape pretutindeni în Bucovina, ea se păstră încă vie în 
familia Hurmuzăcheșştilor, pentru a se răspândi apoi de acolo asupra 
terii întregi. lar pentru a vedeă și mai clar contrastul dintre întune- 
ricul care domniă în țara întreagă și lumina ce se răspândiă cu 
razele ei binefăcătoare din casa acestei vrednice familii boierești, 
ajunge să ne amintim tabloul pe care ni-l desfășoră G. Sion asupra 
stărilor din Bucovina înainte de 1848, în ale sale «Amintiri con- 
temporane». 

«In această provincie — observă Sion — oraşele au degenerat cu 
totul, comerţul e cuprins cu totul de străini: Nemți, Poloni și Evrei. 
Românii sunt înfundaţi pe la moșii și dedaţi mai mult cu agricultura, 
căci cariera funcţiunilor publice nu e deschisă decât Nemţilor și 
celor ce se devotează culturii politice austriace. Ceeace ne-a sur- 





(1) E. Hurmuzachi, Fragmente la Istoria Românilor, |, p. XVII. 

(2) A. Mikulicz, Die Musik in der Bukowina von 1775—1862, Cernăuţi 1904, p. 17 urm. 
(3) România Literară, 1885, p. 110. 

(4) Aus dem Leben König Carols von Rumänien, I, pag. 107, 

prins şi ne-a întristat mai mult în această, țară, pe care părinţii mei 
au apucat-o încă nedeslipită de tulpina sa, eră corupţia înfricoșată; 
ce domniă în ea. Desnaţionalizarea, făceă progresele cele mai mari 
în favoarea, sistemei austriace. Educaţiunea publică prin- școli reu- 
gise de a strivi! elementul român: Numai poporul'de jos, muncitorii 
de câmp; țăranii, și-au” păstrat; intâcte “ limba şi datinele străbune. 
Proprietarii, oameni culți; vechile familii moldovenești; erau în genere 
desnaţionalizaţi ; limba română bătrânii abiă o mai vorbiau;, iar ti- 
norii nu ştiau decât nemțeşte, rusește: și leșeşte. Când întrebă cinevă, 
pe aceşti oameni: ce” sunt, ei-spuneau că sunt boieri și aceasta o do- 
vediau prin“ aceea că aveau dreptul. de-a pune înaintea numelui 
lor un vòn» asà? «von»: Grigorcea, «von» Tabora, «von» "Vasilco; 
când îi mai ihtrebai dece naţie-sunt, abià înțelegeau asemenea vorbă 
si în fine răspundeau că sunt bucovineni. Cea mai: mică “idee des- 
pre istoria, limba sau literatura română nu aveau: Spiritele cu totul 
materializate nu puteau concepe cea'mai alegi zi Abă idee 'de patrio- 
tism sau naționalitate. ' 

«Numai în trei patru familii se conservase ca mtrt un: e E 
tradiţiile, datinele, limba și simțemintele naţionale: Una dintre acestea 
eră: familia Hurmuzachi, capul acestei “familiei anume Eudoxie, un 
bătrâa respectabil, plin cu virtuţi antice, soția sa venerabilă ca și 
el, prezentă în adevăr. tipul patriarhilor “bibliei. Casa “acestora “eră 
casa lui Avraam, totdeauna deschisă și gata -a îmbrățișă pe'orice 
trecător saw emigrant, care ar fi” purtat numele de Român. -Cinci 
fraţi, fii ai acestora, toți tineri, “cu instrucțiune solidă, cu inimi 
generoase, erau adevărații emuli ai părinţilor lor sub toate privi 
rile Tn această familie mai cu seamă, “toți emigranții găsiră “ospi= 
talitate, îmbrăţişare, ajutoare și mângăiere la pri T lacrimile 
exilului» (1). Intre aceștia se găsiă la 1848 şi Siom 

Aceasta eră familia Hurmuzachi, «Grachii României». cum îi nu- 
meste Andreiu Murășanu (2), căreia destinulîi reservase un loc! de 
frunte în istoria, renașterii neamului românesc din Bucovina. 

| Ş/iăăiidăq “a 9j 

“Idea, “naţională, lansată şi susțihută de literaţii iși; cugetătorii cei 
mai de frunte ai veacului trecut, se răspândiă pe zi ce merge în 
cercuri tot mai largi şi cuceriă tot mai multe din cele mai alese 





(1) G. Sion, Amintiri conen p. a) urm. 
(2) Albina, VI, No. 34.. 

suflete. De farmecul ei irezistibil, fură cuprinși | şi “tinerii, intelec- 
tuali! români, cari! îşi făceau studiile pe la vechile, centre culturale 
din Apus. Acolo; generoșii fii: de boieri: munteni, moldoveni şi bucor 
vineni desvoltau o aprigă propagandă pentru înfăptuirea : unităţii 
politice a tuturor Românilor. Și in Transilvania idea, aceasta găsi 
harnici  propoveduitori în: rândurile cărturărimii naționale. de acolo. 
Mai contribuiră la -răspândirea și popularizarea acestei idei. şi, pu- 
blicaţiile periodice românești din Moldova, "Țara-Românească și Transil- 
vania, iprin cari se- exprimă în mod clar şi convingător unitatea, de 
limbă și de origine a Românilor, de pretuţindeni. Idea solidarităţii 
naţionale 'transpiră; și din--apelul Bucovineanului - Teodor, Racoce, 
care eră adresat, românimii întregi spre: aii solicită sprijinul pen- 
tru; «Nuvelele sau Gazetele» sale. 

„In toiul aprigilor agitațiuni pentru. această mare și, măatuitoaze 
fn s'a produs la Paris: a treia mare revoluţie, ale „cărei sguduiri 
s'au resimțit imediat şi la Viena. Undele nouăi mișcări revoluţionare 
parcurseră în grabă: întreaga Monarhie Austriacă, iar. efectul, lor se 
resimţi. la; Cernăuţi, la Blaj, la București şi la, laşi. deopotrivă, 
Spontaneitatea cu care aceste sguduiri s'au produs aproape în acelaş 
timp și! cu acelaş. scop, în. toate. centrele politice. şi. culturale româ- 
nești,, dovedește că toți Românii erau Aogu/le iți de aceleaşi igei Și 
năzuiau spre acelaş ideal. 

Dar pe când . manilestaţiunile arde Al dela, laşi și dela 
Islaz fură, lesne '-innăbușite şi iniţiatorii. lor siliţi a-și. părăsi. ţara, 
fugind în Austria sau peste Dunăre în Turcia, mișcarea, revoluţie: 
nară din. Austria, sili pe deţinătorii. puterii absolutistice la: conce: 
siuni însemnate i pes sama, ceţățenilor, Astfel, împăratul Ferdinand, I 
se- văzu nevoit a recunoaşte : -drepţul popoarelor sale la o: vieaţă 
liberă națională; și a convocà o Constituanţă pentru votarea nouăi 
constituţii -a Imperiului (25 „Aprilie 1848). In temeiul acestor con; 
cesiuni politice, popoarele. din Austria ținură adunări naționale pentru 
a-și. formulă dorinţele. și postulatele lor. Exemplul acesta; il urmară 
şi Românii din Austria. -Cei din. Transilvania. şi Ungaria se: adu- 
nară lao-3 -Maiu' 1848 pei- Câmpul. Libertăţii „dela Blaj pentru. a-și 
afirmă „drepturile istorice. și: a formulă dezideratele lor. politice. și 
naționale. Dar nici Românii din Bucovina nu rămaseră mai pre 
jos. La 20 Maiu 1848 ei'ținură adunarea lor. la Cernăuţi-sub..pre- 
zidenţiă lui  Doxache Hurmuzachi” “spre” a formulă “cunoscuta - Pe- 

tițiune a terii (1) în care erau cuprinse cele 12 postulate ale 
Românilor Bucovineni în ceeace priviă întreaga lor vieață politică, 
naţională, culturală și economică. Ei cereau separarea Bucovinei 
şi Galiției şi restabilirea autonomiei perii lor, conservarea carac- 
terului ei istorie prin crearea de școli naționale de toate gradele 
și introducerea, limbii române în administraţie și în vieața publică, 
regularea chestiunilor bisericești în conformitate cu spiritul timpului, 
alegerea episcopului de către un congres bisericesc compus din 
clerici şi mireni, controlul asupra fondului bisericesc și administra- 
rea lui de către un comitet de confesionali şi alte deziderate de 
ordin economic și administrativ. Motivarea istorică a acestor postu- 
late eră îngrijită de Eudoxiu Hurmuzachi, care cu cunoscuta sa 
competență în materie de istorie insistase cu o extraordinară pre- 
ciziune și forță de convingere asupra inalienabilelor noastre drep- 
turi de singurul popor băstinaș al Bucovinei în clasica «Argumen- 
tare la Petiţiunea terii» din 1848 (2). 

Adunarea naţională dela Cernăuţi luă o atitudine hotărită și față 
de apucăturile despotice ale episcopului Eugenie Hacman, care se 
văzu silit și a capitulă înaintea «Comitetului duhovnicesc», ales 
de adunare, și a aderă la programa naţională a Românilor (3). 
Adunarea alese o delegaţie din sânul său care să prezente Impă- 
ratului «dorinţele» Bucovinei, a unei provincii «care, deși mică, 
eră reprezentanta unei naţiuni, a naţiunii române» (4). 

Intorsătura aceasta neașteptată a lucrurilor prin recunoașterea 
drepturilor naţionale ale diferitelor popoare din Austria, trezi la 
Românii Bucovineni un entuziasm indescriptibil. Gheorghe Hurmu- 
zachi rămase încântat de «triumful noului și fericitorului principiu 
de stat», căci «Bucovina, și ea nu mai puţin decât celelalte ale sale 
provincii-surori, a simţit apăsarea de fier a căzutului despotism, și 
ea a sângerat prin mii de răni, și ea a avut un trecut intunecos și 
fără mângăiere din nici o parte. Din pricina depărtării sale dela, cen- 
trul puterii de stat, necunoscută sau puțin cunoscută, uitată, pără- 
sită, în tot felul tratată cu o mână de mastihă, ani îndelungaţi în 
căluşi ţinută de o birocraţie obraznică și incapabilă, Bucovina a 
băut un pahar al durerilor mult mai amar decât celelalte provincii 





(1) Zur Begriinduug der Bukowiner Landespetition, Viena 1848. 

(2) Promemoria zur Bukominer Lendespetition vom Jahre 1849, (Reichstagszahl 183). 

(3) «Bucovina», I, No. 12, p. 81; Springer, Protokolle des Verfassungs- Ausschusses 
des Oesterreichischen-Reichstages, p. 348. 

(4) I. Nistor, Istoria bisericii din Bucovina, p. 67 şi urm. 

austriace. Cu atâta mai adânc simţiam ocara noastră, cu cât sule- 
rințele noastre erau mai mari, cu atâta mai sinceră și mai vie 
este bucuria noastră, pentru sborul ce s'a făcut în instituţiile noastre 
politice, sbor a cărui importanță este universală. Cu atâta mai 
mari, în sfârșit, sunt așteptările și speranțele noastre, pe cari noi 
le intemeiem pe acestea, pentru desvoltarea intereselor noastre». 
El și conaţionalii săi bucovineni erau peste măsură de mândri de 
a aparțineă «unei monarhii democratice, unei Austrii libere, puter- 
nice și lalnice», care respectă «deplina îndrituire a tuturor naţio- 
nalităţilor». Ei priviau Bucovina «de sentinela sistemului de state 
din centrul Europei cea mai înaintată spre răsărit», care «prin 
situația sa geografică și prin naționalitatea sa românească» eră 
chemată a «mijloci cunoștința ambelor sale surori, Moldova şi 
Valahia, Austriei și Germaniei, cari au de apărat în aceste pro- 
vincii interese de o extraordinară importanţă». « Aflându-ne la mar- 
ginea Moldovei — zice Gheorghe Hurmuzache mai departe — din 
care Bucovina până la 1775 a făcut parte întregitoare și cu care 
aceasta din urmă este unită prin fireștile legături ale aceleiaş naţio- 
nalități, ale aceleiaş istorii, ale aceleiaș religii, ale moravurilor și 
ale multor altora realităţi de trebi și de familii, noi nu putem tă- 
gădui interesul și încercările lor de a-și îmbunătăţi starea și de a 
călcă pe calea libertăţii şi a fericirii, cale care prin marile întâm- 
plări dela Martie sau câștigat mai norocitei Bucovine; noi nu ne 
putem opri de a trage în sfera cercetărilor noastre călcatele lor 
drituri și de a face să răsune glasul nefastului adevăr, pe care un 
terorism fără pildă se pare într'aceste asuprite ţeri a-l osândi la o 
vecinică tăcere» (1). 

Cuvintele aceastea ilustrează foarte bine starea de spirit care 
domniă în Bucovina la 1848. In entuziasmul lor, Bucovinenii so- 
cotiau că cătușele robiei sau sfărâmat pentru totdeauna și că 
o eră nouă de libertate și de progres a început pentru neamul și 
țara lor. Ba mai mult chiar, ei, în dragostea lor pentru frații de 
peste Molna, căutau toate mijloacele pentru a le veni și lor în 
ajutor la sdrobirea despotismului. Năzuinţa aceasta iese și mai clar 
la iveală din scrisoarea pe care Românii Bucovineni o adresară, în 
Maiu 1848, mitropolitului Meletie Brandaburul, Bucovinean și el de 
origine, la Iași, în care îi comunicară că «trei milioane de Români 
de sub coroana Austriei au intrat în rândul popoarelor celor mai 


(1) Bucovina, I, 1848, No. 1. 

slobode- din Europa» şiscă Bucovinenii, cari «gustă toată fericirea 
şi „toate rodurile: binecuvântate ale unei cârmuiri umane» nu pot 
privi cu nepăsare la iubiții lor fraţi: din Moldova, cari, departe. de 
a fi părtași; de scumpele lor drituri, suspină sub jugul celui mai 
crud  despotism, ce se numește ocârmuire naţională, Cumplitele:ne: 
legiuiri ce au urmat din partea, acestei ocârmuiri împotriva acelor 
nobili patrioţi, cari simțind trista şi ruşinătoarea stare a Moldovei, 
cerură în drumul legal îmbunătăţirea. ei — au :deşșteptat în Buco- 
vina, precum în toată Austria și în toată Europa, „cea mai mare 
durere. și cea mai unanimă. urgie : împotriva. înfăptuitorilor lor»; 
Bucovinenii slăviră pe compatriotul lor;de pe scaunul mitropolitan 
dela Iași pentrucă și-a ridicat «puternicul glas arhiepiscopese împo- 
triva, unei tiranii fără pildă în Buropa, că a descoperit abuzuri de 
cari se rușinează și se înfiorează tot; omul de; cuget, că a protestat 
împotriva crudelor prigoniri ale patrioţilor. și a-cerut să se introducă 
frica lui Dumnezeu, cinstea, dreptatea, legalitatea și umanitatea în 
oeârmuirea nenorocitei noastre sori Moldova, ale'cărei lacrimi, ale 
cărei răni sângerânde contrastează, atât de puternic cu bucuria, id 
fericirea» Românilor din Bucovina (1). j 

Dar dragostea: și interesul Bucovinenilor nu. se mărginiă, numai 
la Moldova. Li ideclarară; solemn prin rostul lui Gheorghe Hurmu: 
zachi că nu vor «lipsi de a se ocupă și de soarta! fraţilor. lor ro- 
mâni — în ; număr, de „mai bine de 3 milioane — din! Ungaria, și 
Transilvania», interesându-se. de «lucrările lor ca prin aceasta să 
le. dovedească toată frățeasca împărtășire. la care „prin aceeas na- 
ționalitate -se- simţiau, îndatorați» (2). 

Din declaraţiunile acestea se vede entuziasmul Fiica giiabiiilOR gi 
noua stare de, lucruri. din ţara; lor. Ei uitară pentru o clipă; toate 
necazurile din trecut, gustară cu nesat din roadele; încă mnecoapte, 
ale noului sistem de cârmuire, legând de el cele mai exagerate 
speranțe, și așteptări. In urma unui fericit :concurs de fapte și îm- 
prejurări, . ei ajunseră, cel puţin pentru „0 clipă, la o însemnătate po- 
litică excepţională, de care căutau să se. folosească cât se poate 
mai bine. In urma așezării geografice a ţerii lor, se păreă, pentru 
un moment, că soarta le-a fost rezervat; rolul. istorie, de mijlocitori! 
între; puterile. centrale. şi Principatele Române, cari, desgustate de 
tirania, turcească şi rusească, ambele deopotrivă de asupritoare;, se 


(1) I. Nistor, Istoria bisericii din Bucovina, București 1916, Anexă,-no. IV, p: 222 urm, 
(2) «Bucovina», I, no. 1. i 

simțiau atrase spre Austria, care, sub presiunea, revoluţiei, se decla- 
rase gata de a respectă «deplina îndrituire a tuturor naționalităților, 
autonomia provincială precum şi întregul și nemărginitul progres în 
toate ramurile activității omenești». Libertatea de acţiune ce se 
îngădui cu atâta dărnicie Românilor din Ardeal şi din Bucovina, 
aveă de scop să trezească simpatiile Românilor din Principate pentru 
Austria și să-i determine la o nouă orientare politică a țerilor lor. 
Pentru acelaş motiv refugiații politici din Principate găsiră cea mai 
largă ospitalitate în țerile austriace, cu preferință în Bucovina. 

In special Bucovină găzdui, la 1848, aproape tot ce Moldova 
aveă atunci mai distins ca sentiment, talent şi dragoste de neam. 
Atunci Bucovinenii avură cinstea de a găzdui la ei acasă aproape 
pe toţi fruntașii Moldovei din acea vreme precum eră: Mihail Ko- 
gălniceanu, Vasile Alecsandri, Alexandru Cuza, Costache Negri, A. 
Russo, Anastasie Panu, Petru Casimir, G. Sion ș. a. La Cernăuţi 
redactă Mihail Kogălniceanu «Dorinţele partidei naţionale din Mol- 
dova». Dar pentru ca întâlnirea dela Cernăuţi să primească înfă- 
țișarea unui adevărat congres al intelectualilor români de pre- 
tutindeni, eră nevoie ca să asiste şi reprezentanţii Ardealului. 
Curând sosiră şi aceștia. 

«Deplina îndrituire a tuturor naționalităților» din Ungaria, pro- 
clamată la Viena, nu eră după placul Maghiarilor, cari se consi- 
derau de singura naţionalitate politică în ţerile coroanei Sfântului 
Ştefan. Pentru a-şi puteă aduce la îndeplinire planurile lor poli- 
tice, Maghiarii se răsvrătiră contra casei domnitoare și începură un 
răsboiu de exterminare contra Românilor, credincioşi Impăratului, 
și contra, realizării postulatelor lor politice, votate în adunarea de 
pe Câmpul Libertăţii. Teroarea cea mai strașnică domniă în Tran- 
silvania, ceeace sili pe capii mișcării naționale de acolo a se re- 
fugiă în Bucovina. Aşă sosiră la Cernăuţi Gheorghe Bariț, Timoteiu 
Cipariu, Aron Pumnul, Grigore Mihali și alţi fruntași ai mișcării 
naționale din Ardeal (1), spre a asistă la «împărtășirea spiri- 
tuală între tinerii tuturor provinciilor». Prin sosirea reprezen- 
tanților ardeleni, adunarea dela Cernăuţi primi caracterul unui con- 
gres național în toată forma, în care «pulsă o vieaţă comună na- 
țională şi frățească, literară și artistică a scriitorilor români din 
toate părţile». Sufleteşte Bucovina eră din nou alipită la Moldova, 
la întreaga românime (2). 

(1) G. Sion, Amintiri contemporane, p. 369 urm. 

(2) N. Iorga, Istoria Literaturii Române, III, p. 53 urm. 

Întelectualii români, adunaţi la Cernăuţi, erâu preocupaţi de soarta 
viitoare a ţerilor lor. Planul unităţii politice a tuturor Românilor erà o- 
biectul de predilecție al discuţiilor lor. Acesta trebuiă să devină o reali- 
tate prin unirea Moldovei şi a Ţerii-Românești într'un stat naţional, în- 
tregit prin alipirea Bucovinei și Transilvaniei. La 31 Iulie 1848 raportă 
Nesselrode guvernului său, că refugiații moldoveni şi munteni din 
Bucovina năzuiau să se emancipeze de sub influența Turciei și a husiei 
spre a formă un stat independent român, alcătuit din unirea Mol- 
dovei, Bucovinei, Transilvaniei și Basarabiei (1). Din izvoare aus- 
triace aflăm că în August 1848, o deputaţie de Români plecă la 
Viena, spre a se prezentă lui Metternich și a cere ajutorul Austriei 
în vederea emancipării de sub suzeranitatea turcească și a unirii 
Principatelor cu Bucovina şi Transilvania într'un stat naţional unitar 
sub domnia unui arhiduce din Casa de Habsburg. Planul acesta 
găsi aprobarea Nemţilor şi Polonilor, pe când Cehii se exprimară 
contra lui (2). Dar înainte ca guvernul austriac să fi fost luat 
oarecare atitudine faţă de cererile Românilor, s'a produs răscoala 
din Ungaria, ceeace sili pe Austriaci a recurge la ajutorul hu- 
siei pentru suprimarea ei. De odată cu acest pas a căzut și proiectul 
înfăptuirii României Mari sub auspiciile Casei de Habsburg, plan 
care preocupase în vremea aceea spiritele Românilor de pretutindeni. 

Prin căderea planului acestuia sa produs o ruptură în solidari- 
tatea aspirațiunilor politice ale Românilor. Principatele rămaseră 
mai departe sub suzeranitatea turcească, tinzând deocamdată la unirea 
lor politică şi administrativă, ceeace s'a și îndeplinit cu 20 de ani 
mai târziu, pe când Românii din Bucovina și din Transilvania ră- 
maseră din nou avizaţi numai la propriile lor puteri, căutând să-și 
creeze condițiuni de desvoltare favorabile în cadrele statului austriac, 
pe care socotiau că le vor puteă dobândi mai lesne prin unirea Bu- 
covinei cu Transilvania într'o provincie națională autonomă. In sensul 
acesta, se alcătui chiar și un memoriu și o delegaţie de oameni de în- 
credere din Bucovina și Transilvania îl prezentă împăratului la înce- 


(1) D. A. Sturdza, Acte=și Documente privitoare la Renașterea României, ÎI, p. 6. 

(2) Hans Kudlich, Rückblicke und Erinnerungen, Leipzig 1873, Il, p. 90; Anton Sprin- 
ger, Protokolle des. Verfassungs-Ausschusses des Oesterreichischen, Reichstages 1848—1849, 
Leipzig 1885, p. 12—13; Bemerkungen über die russische Note vom 19/31. Iuli 1545: în 
Betreff der Intervention in den rumänischen Donaufirstenthiimeru, von einem Mol- 
dauer, Wien 1848; Cfr. I. G. Sbiera, O pagină din istoria Bucovinei, p. 20 urm. și Bu- 
covina, II, no. 11, p. 61 urm. 

putul anului 1849 (1). Dar şi acest proiect rămase numai pe hârtie, 
fiindcă guvernul austriac, din considerație față de Ruși cari prin 
consulii lor exercitau o influență politică covirşitoare asupra Prin- 
cipatelor, nu mai puteà stărui în planul său de a atrage pe Românii 
din Principate pe partea sa, şi de aceea interesul său pentru Ro- 
mânii din Bucovina şi Transilvania scăzu deodată, dat fiind că în 
noua constelație politică aceștia nu mai puteau continuă în rolul 
lor de mijlocitori de până atunci. 

Din motivele acestea succesele politice ale Românilor bucovineni 
nu steteau în nici o proporţie cu așteptările lor. Planul creării unei 
Românii Mari precum şi cel al unirii cu Transilvania într'o pro- 
vincie cu autonomie naţională căzură cu desăvârșire. Conducătorii 
Bucovinenilor se văzură nevoiţi a renunță la visurile lor politice 
şi a se îngriji de nevoile lor locale. Și aceasta cu atâta mai mult, 
cu cât ei, din însuflețirea fără margini, care-i cuprinse la proclamarea 
deplinei îndrituiri a tuturor popoarelor din Austria, se treziră curând 
în faţa celei mai crude realităţi. 

Proclamaţia egalei îndreptăţiri se făcuse numai în teorie. Pentru 
a o pune în practică, se cereă încă multă muncă şi străduință. Dar 
și în cazul acesta succesul zimbiă în prima linie numai națiunilor 
celor mai numeroase din Austria, cum erau Nemţii, Ungurii, Cehii 
şi Polonii. Pentru Românii din Bucovina, izolaţi complet de fraţii lor 
de peste munţi, principiul egalei îndreptăţiri proclamat la 1848 și co- 
dificat în legea fundamentală dela 1867, a rămas până în ziua de azi o 
dorință nerealizată. Câtă vreme guvernul vienez socotiă că se va puteă 
folosi de Românii din Austria pentru a atrage și pe cei din Prin- 
cipate în cercul intereselor sale politice, el le îngădui toată liber- 
tatea de manifestaţie politică și urmăriă cu oarecare bunăvoință 
năzuințele lor naţionale. Dar îndată ce se văzu nevoit a re- 
nunță la acest plan din consideraţie față de Ruși, de care aveă 
nevoie la suprimarea revoluţiei din Ungaria, el își schimbă de odată 
și atitudinea sa față de mișcarea românească. Unde mai înainte gu- 
vernul sprijiniă această mişcare, acum el încercă să o suprime sau 
cel puţin să o împiedece cu toate mijloacele ce-i steteu la îndemână. 

In celebra «Petiţiune a terii», fruntașii români din Bucovina ce- 
reau, precum am văzut mai sus, despărțirea ţerii lor de Galiţia şi 
întocmirea ei ca provincie autonomă românească. Delegaţia care pre- 
zentase Impăratului această «Petiţiune» erà compusă, afară de un 


(1) Bucovina, II, p. 106, 109—110. 

singur străin, numai de Români; făceau parte din această delegație 
episcopul Eugenie Hacman, profesorii de teologie Constantin Popovici, 
Nicolae Hacman și loan Calenciuc, boierii Doxache Hurmuzachi, Mihail 
Zotta, Gheorghe Vasilco, Alexandru Goian, Cristea Petrovici și Iacob 
Miculi și țăranul Mihaiu Bodnărescu. Delegații prezentară memoriul 
în numele unei teri «care, deși mică, eră totuș reprezentanta unei 
națiuni, a naţiunii române». Cererea Bucovinenilor eră deci clară 
şi precisă, ei cereau recunoaşterea, și respectarea caracterului româ- 
nesc al ţerii lor. Cu toate vicisidudinile vremilor, Românii se măn- 
țineau încă în Bucovina ca singura naţiune politică, cu drepturi 
istorice bine intemeiate. Aceasta se confirmă de altmintrelea și prin 
faptul că afară de Români, la 1848, nu-şi formulaseră pretenţiunile 
lor politice nici coloniştii germani, nici pribegii ruteni din Bucovina. 
Aceştia nu ezitau a recunoaște că Bucovina eră o ţară romă- 
nească și că singuri băștinașii români erau în drept să-și afirme 
drepturile lor istorice asupra ei şi să se exprime asupra organi- 
zaţiei ei viitoare. Insuș reprezentantul Cernăuţilor în Constituanta 
dela Viena, Neamţul Karl Kral, se atașase delegaţiunii române, 
aprobând și sprijinind cererile întemeiate ale poporului bășlinaș. 
Dar cu toate acestea, cererile formulate în «Petiţiune», întâmpinară 
la tot pasul rezistența guvernului local din Cernăuţi și a celui 
central dela Viena. 

Duşmănia aceasta făţișă s'a putut observă mai întâiu cu ocazia 
alegerilor pentru Constituantă. Bucovina aveă să aleagă 8 deputaţi, 
cari aveau să reprezente interesele politice, culturale şi economice 
ale acestei ţeri. Cei mai chemaţi pentru indeplinirea acestei misiuni 
grele şi pline de răspundere ar fi fost, fără indoeală, fruntașii 
intelectualităţii române din Bucovina şi în deosebi familia Hur- 
muzachi. Dar în loc ca aceştia să fi fost aleși, au reuşit 7 fă- 
rani şi un singur intelectual străin, directorul liceului german din 
Cernăuţi, Karl Kral. Intre țăranii aleşi se găsiau răsvrătitorul hu- 
țănesce Lucian Cobelița din Putila și Ivan Dolenciuc din Hatna, cari 
se girau ca reprezentanți ai Rutenilor din Bucovina — prima ma- 
nifestaţie a lor de acest fel— înaintând memorii contra despărțirii 
Bucovinei de Galiţia, și agitând contra boierilor şi preoților români, 
cari ar dori despărţirea Bucovinei de“ Galiţia numai spre a o încor- 
poră din nou Moldovei, pentru ca pe calea aceasta să poată robi 
şi mai cumplit pe ţărani. 

In contra agitaţiilor și insinuaţiunilor acestora se ridicară de- 
putaţii români, lansând un protest care le face toată cinstea, Protestul 

acesta poartă iscălitura deputatului Rădăuţilor Mihaiu Bodnărescu și e 
îndreptat, în numele colegilor săi Miron Ciupercovici, Gheorghe Timiș, 
[lie Niculiţă și Vasile Știrbul, către alegătorii țărani. Bodnărescu mai 
aduse la cunoștința alegătorilor săi şi «punctele petiţiei» pe care. 
o înaintase, împreună cu colegii săi români, «Adunării obşteşti din 
Viena», care se întemeiă pe cunoscuta «Petiţiune a perii». Cere- 
rile acestor simpli ţărani iubitori de neam şi țară sunt prea inte- 
resante, ca să le trecem sub tăcere. Ei cereau «păstrarea naționa- 
lităţii, adică: a legii, limbii și a obiceiurilor noastre, pe cari noi din 
moși strămoşi le avem şi anume prin întemeiarea de școli naționale 
în toate satele, la care școli limba maicei să se înveţe; prin introdu- 
cerea limbii terii la toate diregătoriile și prin aşezarea în slujbe 
diregătoreşti mai ales pe pământenii noștri». Ei mai cereau «ca să 
fie Bucovina o ţară pentru sine stătătoare și osăbită de Galiţia, 
pentrucă noi Bucovinenii de altă limbă, de alte obiceiuri și cu alte 
trebuințe suntem decum sunt Galiţienii, pentru aceea deosebiți de 
Galiţia să fim, însă tot sub Impăratul nostru al Austriei». Pe terenul 
bisericesc ei cereau «ca fondosul legii noastre să se administreze 
de bărbaţi aleşi de legea noastră» şi «să se ridice taxele preoțești 
şi să se oprească amăgirea dela legea noastră la Uniaţi, care atâta 
amărire în biserica noastră și atâtea supărări și dușmănii în popor 
pricinuesc și naţia noastră înjosesc». Pe terenul școlar se cere «ca 
școala, latinească din Cernăuţi să se ridice în școală înaltă, ca să 
putem și noi țăranii pe copiii noștri la învățături mari a-i da şi aceea 
aici la noi dar nu tocmai pe la Liov şi Viena». Se mai cereă «ca să nu 
ni se mai trimită de acum colonii, cari pe imaşurile şi locurile 
noastre se aşează, de vreme ce noi singuri în toată Bucovina peste 
10.000 de halupari avem, cari încă mau loc și năcăjesc. (Erau fu- 
garii ruteni din Galiţia). Pe terenul economic se cereă «să se ridice 
pentru totdeauna robota, dijma şi toate beilicurile, fie ele sub orice 
nume» și «să fie oprit sătenilor noștri de a vinde locuri la străini» (1). 

Protestul acesta ne arată că în ceeace privește dorinţele și năzuin- 
tele noastre naţionale o solidaritate deplină domniă în toate pătu- 
rile sociale românești. Un singur gând stăpâniă în toate păturile 
sociale românești în privința viitoarei organizaţii a Bucovinei. 

Dar chiar solidaritatea aceasta făceă pe deţinătorii puterii de 
până atunci să-și teamă situaţia și să lupte cu toate mijloacele 
contra năzuințelor românești. Nemţii şi clerul polon aveau cel mai 





(1) Revista Politică din Suceava, III, no. 10, p. 8—9. 

viu interes la mănţinerea vechilor stări de lucruri. Limba germană 
eră singură stăpânitoare în administraţie și în vieața publică, iar 
şcolile erau la dispoziţia Consistorului catolic din Lemberg. Reali- 
zarea năzuințelor românești ar fi însemnat înlocuirea limbii germane 
prin cea română și în consecință și a slujbașşilor străini prin func- 
ționari pământeni. Aceasta ar fi insemnat pierderea unei poziţiuni 
câștigate și lung stăpânite și de aceea, pentru a o împiedecă, trebuiau 
combatute aspiraţiile îndreptăţite ale Românilor. De aceea guvernul 
zădărnici alegerea intelectualilor români pentru Constituantă, sperând 
că pe deputaţii țărani îi va puteă mai lesne aservi intereselor 
sale. Dar în privința aceasta el se înșelă în calculele sale, căci 
țăranii români aderau la postulatele formulate în «Petiţiunea terii». 
Atunci guvernul încercă să mobilizeze pe Ruteni contra aspirațiu- 
nilor românești, ridicându-i din situaţia lor de pribegi nenorociţi 
pe arena politică și îndemnându-i să ceară mănținerea uniunii po- 
litice cu Galiţia, 

Chestiunea aceasta ajunse și înaintea Constituantei, unde fu discu- 
tată în ședința din 28 Fevruarie 1849. 

In jurul chestiunii acesteia se iscase o discuţie foarte animată 
intre susținătorii și contrarii separării. Ca aprigi apărători ai măn- 
tinerii uniunii cu Galiţia se remarcară reprezentații Cehilor, sus- 
ținând că separaţiunea nu ar fi cerută de țărani, ci numai de boieri, 
de preoţi şi de funcţionarii publici cu scopul de a stoarce pe ţărani; 
la aceste considerațiuni de ordin intern ei mai adăugară ca Buco- 
vina, deslipită de Galiţia, sar puteă ușor uni cu Moldova și Țara- 
Românească, ca apoi împreună să ajungă o secundogenitură rusească. 
Vedem așă dară că Cehii susțineau atunci punctul de vedere al 
pribegilor ruteni din Bucovina. 

Apărătorii separării se recrutau din rândurile deputaţilor germani 
și poloni. Aceștia susțineau cu multă dreptate că autonomia ce sa 
conces altor provincii, nu poate fi contestată Bucovinei, care are 
un trecut istoric deosebit. Și aceasta cu atâta mai vârtos, cu cât 
această ţară românească n'are nici o legătură organică cu Galiţia, 
căreia-i fusese simplu încorporată la1786. Cât despre teama unora 
că, separată de Galiţia, Bucovina ar puteă tinde la unire cu Mol- 
dova, ei observară foarte nimerit că chiar prin recunoașterea auto- 
nomiei, prin îmbunătăţirea soartei Românilor din Bucovina și prin 
promovarea, culturii lor naţionale sar puteă îndrumă o propagandă 
paşnică spre Răsărit și sar puteă câștigă simpatiile Românilor 
din Principate pentru Austria, Apoi prin separarea Bucovinei de 

Galiţia ar mai slăbi puterea Rutenilor cari simpatizează cu Rusia 
şi tind la unire politică cu această ţară (1). Consideraţiunile acestea 
erau așşă de juste și convingătoare, încât moţiunea deputatului 
Franz Smolka, care conchideă la despărțirea Bucovinei de Galiţia, 
fu votată în unanimitatea. Constituţia austriacă, promulgată la 4 
Martie 1849, prevedeă separarea Bucovinei de Galiţia şi organizaţia 
ei ca provincie autonomă cu titlul de ducat. 

Ca nouă provincie de coroană, Bucovina primi un guvern propriu, 
separat de guberniul din Lemberg. Dar în fruntea nouăi administrații 
nu ajunsese un Român, cum s'ar fi căzut, ci baronul Eduard Bach din 
Viena. Noul guvernator al Bucovinei autonome constitui un comitet de 
bărbaţi de încredere pentru elaborarea unui proiect de constituție 
provincială și a unui regulament de alegere pentru dieta Bucovinei 
care aveă să se constituească. Comitetul acesta, al cărui suflet eră 
Eudoxiu Hurmuzachi, formulă și toate «trebuințele relative la reor- 
ganizarea administrativă a Bucovinei, care prevedeă o curte de 
apel, 2 tribunale, 16 preturi, un institut de credit și o facultate de 
drept românească pentru pregătirea slujbașilor trebuincioşi în ser- 
viciul ţerii» (2). Românii trăiau în nădejdea că autonomia pro- 
vincial, pe care o dobândiseră, eră totodată o autonomie națională 
pe seama populaţiei indigene românești din Bucovina. 

Dar cât de mare le fu decepţia când se convinseră că, după 
intenţiunile guvernului, noua autonomie nu eră decât o autonomie 
provincială, care ţineă seamă de aspiraţiunile politice ale Rutenilor și 
apucăturile de egemonie ale Nemţilor. Noua constituţie priviă pe 
Români numai ca o frântură din populaţia Bucovinei pe lângă Nemţi 
și Ruteni, iar nu ca singura națiune politică cu vechi tradiţiuni 
istorice. 

Prin dobândirea unui guvern propriu, Românii nu profitară aproape 
nimic în privința naţională. Acestaeră compus din funcţionari străini 
nemți şi poloni cari se folosiau de limba germană ca și mai înainte. 
Acelaș lucru se puteă observă și în şcoală, unde stăpâniă și mai 
departe limba germană și spiritul iezuitic. In biserică guvernul îm- 
preună cu episcopul Eugenie Hacman favorizau pe întrecute pe 
Ruteni. Cum la 1838 episcopul recunoscu limba ruteană ca a doua 
limbă oficială a diecezei sale, cu 10 ani în urmă guvernul decretă 
limba ruteană ca a treia limbă a terii pe lângă cea română a 


(1) Springer, l. c., p. 347—3850; I. G. Sbiera, O pagină din istoria Bucovinei, p. 24, 
urm; G. Bogdan-Duică, Bucovina, p. 175 urm. 
(2) Bucovina, II, p. 49—57; 95—98; 127, 147—149; 159—162 și 169. 

indigenilor şi cea germană a stăpânirii, dispunând ca toate ordo“ 
nanţele, cari până atunci apăreau numai românește şi nemțește, de 
acum înainte să apară și rutenește. Ba mai mult chiar, guvernul 
provocă autoritățile comunale din Bucovina să aboneze pe socoteala 
lor o gazetă ruteană pentru popor, care apăreă la Lemberg (1). 

Menajarea Rutenilor puse pe gânduri pe Români. Alecu Hur- 
muzachi constată cu adâncă amărăciune «că ochiul ministrului 
străbate, după toate semnele, numai prin mediul rutean în Buco- 
vina» şi că Românii «văd cu dureroasă tânguire că principiul 
egalității tuturor naționalităților» în noua provincie de coroană «se 
explică şi se pune în lucrare numai în folosul minorităţii rutene» (2). 
Ei cereau «consilierilor coroanei» ca postulatele «naţionale și 
religionare» ale Românilor «să se ducă întru îndeplinire în toate 
ramurile administraţiei și așă cuvântul Impăratului, dat la 4 Martie 
1849, să devină adevăr și pentru sermana Bucovină». Românii se 
plângeau că «li sa luat dreptul de a formă un senat școlastic, 
de a aveă numai diregători naţionali și de a aveă limba naţională 
întrodusă peste tot în școală și în judecătorii» (3). 

In neliniștea și nesiguranța lor, Românii protestară contra inge- 
renței galiţiene asupra învățământului şi cerură sancţionarea consti- 
tuției provinciale și regulamentul pentru dietă (4). Dar stăruinţele 
acestea rămaseră zadarnice, fiindcă la 31 Decemvrie 1851 consti- 
tuția austriacă fu abrogată, făcând din nou loc regimului absolut, 
care însă aveă tendința de a introduce succesive reforme moderate, 
dictate de spiritul timpului și în conformitate cu vederile nobilimii 
feudale și ale înaltului cler catolic. Prin abrogarea constituţiei s'au 
sistat şi lucrările comisiunii de reformă dela Cernăuţi, iar elaboratele 
ajunseră la dosar. Așă s'au încheiat frământările politice dela 1848 
ără nici un folos real pentru Români și cauza lor naţională. 

De asemenea rămaseră nerezolvate și cererile Românilor pe 
terenul bisericesc. Bucovinenii cereau desfacerea de mitropolia de 
Carlovăţ, crearea unei mitropolii naţionale pe seama tuturor ‘Ro- 
mânilor din Austria și înfăptuirea autonomiei bisericii din Buco- 
vina prin convocarea unui congres bisericesc cu dreptul de a alege 
pe episcop şi de a administră fondul religionar. Din postulatele 


(1) Bucovina, II, p. 133 

(2) Bucovina, II, No. 35, p. 201. 

(3) Bucovina, II, No. 39, p. 242. 

(4) Bucovina, II, p. 9: III, 13 și 27; cfr, Sbiera, O pagină din istoria Bucovinei, p. 
25 urm. 

acestea, ajunse la cunoștința Constituantei, a guvernului vienez şi 
a curţii prin «Petiţiunea terii», prin memoriul deputaţilor ţărani 
şi prin rostul diverselor deputaţiuni ale fruntașilor bucovineni și 
transilvăneni, nici una nu sa împlinit. 

Atitudinea hotărită a  diecezanilor români faţă de apucăturile 
despotice ale episcopului Eugenie Hacman avu drept urmare con- 
cediarea secretarului episcopal, care eră un Rutean; ea înduplecă pe 
episcop să iea unele măsuri favorabile bunului mers al diecezei. Ame- 
nințat cu destituirea din scaunul episcopal, Hacman se văzu nevoit 
să adereze la cererile naţionale ale Românilor. Dar îndată ce s'a 
reintrodus sistemul absolut în stat, el uită de toate promisiunile 
sale și aruncă masca națională, pe care şi-o afişase pentru a se 
puteă mănţineă ca episcop, revenind la apucăturile: sale de mai 
înainte. Reacţionarii cei mai recalcitranţi ieşiră unul după altul 
din întunecimea netrebniciei lor pentru a se grupă în jurul epis- 
copului triumfător și a se bucură de graţia sa. Astfel sau ter- 
minat frământările anului 1848 fără nici o izbândă mai însemnată 
pe tărâmul bisericesc. Toate reintrară din nou în matca lor obişnuită, 
ca și cum adierea purificatoare a curentului dela 1848 n'ar fi atins 
de fel stările triste din eparhia bucovineană. 

Dar dacă luptele anului 1848 n'au adus schimbări favorabile 
în administraţia ţerii și a bisericii, ele produseră fără indoeală o 
adevărată regenerare în vieața noastră culturală, Contactul Buco- 
vinenilor cu pribegii politici din Moldova și Transilvania fusese deo- 
potrivă de folositor ca și cel dela 1788 și 1821. Ei se treziră din 
letargia lor de mai inainte și începură o nouă vieață mai demnă și 
mai conștientă. «Intrun consiliu de familie al Hurmuzacheștilor 
— zice Bariț, — se decise înfiinţarea unui ziar într'o țărișoară, unde 
până atunci se cetiă in cercuri prea restrânse numai unele ziare 
germane și ici colea și franceze. In ce limbă să se publice acest 
ziar? Nu cumva în limba maternă pentru acele generaţii de oameni, 
cari în cei 71 de ani (1777—1848) sau uitaseră limba română, 
sau că o vorbiau numai cu clasa ţăranilor țărănește, sau pentru 
acel cler, din care o parte considerabilă adoptase limba germană 
ca limbă de conversație zilnică, imitând curtea episcopească, la care 
se vorbiă mai mult nemțeşte şi rutenește și cu atâta mai puţin 
româneşte? Se învoiră deci ca ziarul «Bucovina» să iasă în am- 
bele limbi română și germană, în text paralel, odată pe săptămână, 
dar în format mare» (1). Aşă apăru, la 4 Octomvrie 1848, acea- 


(1) E. Hurmuzachi, Fragmente, I, p. XVII. 

stă «gazetă românească pentru politică, religie și literatură» sub 
îngrijirea fraţilor Gheorghe şi Alecu Hurmuzachi. După «Chresto- 
maticul Românesc» al lui Teodor Racoce, gazeta Hurmuzăcheștilor 
ni se înfățișează ca o nouă manifestaţie publicistică bucovineană, 
firește că în condițiuni mai bune şi într'o formă mai solidă și mai 
originală. Noul organ de publicitate bucovinean promiteă în nu- 
mărul prim a fi «defensorul intereselor naţionale, intelectuale și 
materiale ale Bucovinei, reprezentantul dorințelor şi nevoilor ei, 
expresia bucuriilor și suferințelor ei». Și de fapt, organul acesta a 
apărat, cu dragoste și însulleţire, năzuințele politice și naționale ale 
populaţiunii indigene și drepturile ei istorice asupra acestei pro- 
vincii: românești. 

Dar organul acesta pe lângă rostul său politic, a mai avut și 
o deosebită însemnătate pentru mișcarea literară din Bucovina. 
Și raceasta din cauză că întemeietorii lui reuşiră a-și asigură 
colaborarea scriitorilor celor mai de seamă din toate părțile 
locuite de Români, pentru a puteă «împărtăşi cetitorilor, pe 
lângă deosebite articole de interes comun, și nouăle producţii ale 
literaturii românești». In felul acesta credeau ei să facă din re- 
vista lor «o oglindă a activităţii intelectuale a Românilor». Și de 
fapt, găsim între colaboratorii gazetei din Cernăuţi pe reprezen- 
tanţii scrisului românesc de pretutindeni. Ceeace nu s'a putut rea- 
liză în domeniul politic, s'a manifestat în domeniul cultural, adică 
unitatea de gândire și simţire a întregii cărturărimi românești. 
In coloanele «Bucovinei» întâlnim pe lângă scriitorii bucovi- 
neni: Eudoxiu, Gheorghe și Alecu Hurmuzachi, Iraclie Porumbescu 
ş. a. pe Moldovenii: Vasile Alecsandri, Mihail Kogălniceanu, Cos- 
tache Negri, Vasile Pogor; pe Muntenii: Dimitrie Bolintineanu și 
Vasile Cârloavă şi pe Transilvănenii: Andreiu Şaguna, Gheorghe Ba- 
rit și Aron Pumnul. Iată deci una din cele mai vechi și mai fru- 
moase expresii a unităţii culturale a tuturor Românilor! 

Conform talentului și' îndeletnicirilor diferiților colaboratori erau 
diferite și productele spiritului lor. Poeziile originale, baladele şi 
legendele populare şi povestirile de tot felul variază în mod ar- 
monic. cu articole de interes politic, cultural şi naţional ṣi cu în- 
cercări și contribuţii istorice şi filologice. In condițiunile acestea 
excelente a apărut «Bucovina» aproape 2 ani de zile, până la 1850, 
când reintroducerea absolutismului făcu să amuţească din nou orice 
manifestaţie națională. Așă suferi și mișcarea literară din Bucovina 
o întrerupere bruscă ca și năzuințele pe terenul politic şi bisericesc, 

Ceeace a rămas însă pe urma frământărilor anului 1848, ce s'a des- 
voltat şi a adus roade în Bucovina, au fost izbânzile Românilor pe 
terenul cultural. Postulatele Românilor pe terenul şcolar erau foarte 
mari. Ei pretindeau o universitate românească la Cernăuţi sau cel 
puțin o facultate de drept, apoi 2 licee românești și şcoli profe- 
sionale de tot felul. Dar deși pretenţiile acestea erau întemeiate, 
ele, în urma situației politice de atunci, n'aveau șanse de a fi sa- 
tistăcute, Cu toate stăruinţele lor, Românii nu primiră nici univer- 
sitate, nici facultate de drept și nici licee naţionale, dar în schimb 
li s'a conces înființarea unei catedre pentru limba şi literatura ro- 
mână la liceul nemţesc din Cernăuţi. Patruzeci de ani împliniţi 
existase acest liceu în capitala Bucovinei, fără ca limba româna, să 
fi fost măcar obiect de studiu pentru numeroşii elevi români cari 
frecventau acest liceu. In sfârșit se exoperă, în Fevruarie 1849, o 
rezoluție imperială prin care se înființă această catedră, a cărei lipsă 
se simțiă foarte de mult. La stăruințele Hurmuzăcheștilor, noua ca- 
tedră fu conferită lui Aron Pumnul, bărbat erudit şi cu mare 
tragere de inimă pentru neamul său. Înfiinţarea catedrei și ocu- 
parea ei cu o persoană distinsă fusese una din cele mai mari iz- 
bânzi culturale ale Românilor bucovineni, fiindcă astfel s'a dat ti- 
neretului român dela liceul german din Cernăuţi posibilitatea de 
a-şi cultivă limba naţională și toate sentimentele pe cari ea le tre- 
zește în sufletele neprihănite. Pe calea aceasta s'a trezit conștiința 
națională la cărturărimea din Bucovina și sa pregătit mișcarea li- 
terară dela 1860. : 

Al doilea succes pe terenul școlar, deopotrivă de important, a 
fost introducerea limbii române la Institutul teologic din Cernăuți 
în locul celei germane, latine şi eline de până atunci. Insemnätatea 
introducerii limbii naționale la singurul institut de educaţie a cle- 
rului bucovinean pentru desvoltarea națională a candidaților de 
preoție, este evidentă și de aceea nu e nevoie să mai insistăm 
asupra ei. 

Al treilea mare câştig cultural a fost înființarea unei școli nor- 
male românești cu menirea de a pregăti dascăli destoinici pentru 
şcolile primare românești. Până atunci învățătorii pentru puţinele 
şcoli primare, cari numai la 1844 fuseseră readuse sub suprave- 
gherea Consistorului din Cernăuţi, se făceă la şcoala normală nem- 
țească. La insistența Românilor se ingădui înființarea unui curs de 
pregătire sau preparandii românesti, care mai târziu fu transfor- 
mată într'o școală normală românească. 

Crearea. preparandiei române, înfiintarea unei catedre de limba 
română pe lângă liceul german din Cernăuţi și introducerea limbii 
române la Institutul teologic sunt singurele succese trainice ale 
frământărilor dela 1848. Numai graţie acestor așezăminte s'a putut 
cultivă limba românească în Bucovina, s'a păstrat pururea vie dra- 
gostea de neam şi lege și s'a pregătit o nguă generaţie de intelec- 
tuali, mai erudeţi și mai destoinici, pentru a duce cu succes mai 
departe lupta contra cotropirii noastre naţionale. 

* 
* * 

Pentru a fi compleți este de lipsă să ne întreținem niţel și 
asupra nouălor condițiuni economice ce rezultară din frământările 
anului 1848. Pe lângă laturea sa națională și politică, revoluția 
austriacă dela 1848 a avut și una socială. 

Prin desființarea iobăgiei, întâmplată în Austria la 1781 şi în 
Ungaria la 1785, nu sa îmbunătățit esențial soarta țărănimii. Prin 
patentele acestea țăranii îşi redobândiră dreptul de liberă migra- 
tiune, ei puteau părăsi moșia unui proprietar pentru a-și căută con- 
dițiuni de vieață mai prielnice pe alta, dar prin pribegirea sa de pe o 
moșie pe alta el nu-și îmbunătăţiă soarta ca şi bolnavul din Dante, 
care pentru a-și alină durerile insuportabile, fugiă dintr'un pat în 
altul.Sarcinile urbariale erau pretutindeni aceleaşi. Ori pe care moşie 
Sar fi sălașluit, el eră ţinut să dea dijmă și să muncească până 
la 150 de zile pe an în socoteala stăpânului de pământ. Am amintit 
mai sus că special în Bucovina, unde erau în vigoare obiceiurile 
moldovene, îndatoririle ţăranului faţă de proprietar se mărginiau 
la 6 până la 12 zile de clacă pe an. Obiceiul acesta nu sa res- 
pectat însă lungă vreme. Arendașii și proprietarii străini introduseră 
și în această provincie normele urbariale din Galiţia şi astfel țăranii 
bucovineni gemeau de o potrivă cu concetățenii lor austriaci sub 
insuportabilele sarcini urbariale. De aceea deputaţii țărani din Bu- 
covina manifestară un vădit interes pentru chestiunea improprie- 
tăririi, care se aduse în discuţia  Constituantei dela Viena chiar 
imediat după constituirea ei. 

Deputaţii bucovineni erau de acord cu colegii lor ţărani din 
celelalte provincii ca «robota, dijma și toate beilicurile» să fie 
desființate fără desdaunarea proprietarilor pentru piederea drep- 
turilor lor urbariale. 

Ei declarară prin rostul lui Mihaiu Bodnărescu că au vajnic cuvânt 
de a pretinde lucrul acesta, fiindcă proprietarii din Bucovina sar 

fi desdaunat şi aşă de ajuns prin plusul de prestaţiuni, la care ţăranii 
bucovineni fuseseră ţinuţi dela ocupare încoace contra obiceiului 
pământului, făcând 150 de zile de clacă pe an, în loc de 12, la 
cari erau obligaţi prin vechile așezăminte urbariale. 

Dar. cu tot temeiul acestei cuminte argumentaţii, în şedinţa Con- 
stituantei dela 31 August 1848 s'a votat împământenirea țăranilor 
cu  desdaunarea marilor proprietari pentru pierderea drepturilor 
lor urbariale asupra pământului cedat supușilor lor acuma liberi. 
Ţăranului i se recunoscu dreptul de proprietate asupra pământului 
cultivat de dânsul în schimbul sumei de desdaunare pentru pro- 
prietar, urmând ca aceasta să fie trecută ca ipotecă asupra loturilor 
țărănești şi amortizată prin adausuri anuale la leul birului. 

Astfel sa făcut împroprietărirea țăranilor din Bucovina cu des- 
daunarea proprietarilor pentru pierderile lor urbariale. Dar im- 
punerea acestei desdaunări n'ar fi fost poate așă de împovo- 
rătoare, dacă, deodată cu impunarea ei, sar fi luat. şi anumite 
măsuri pentru asigurarea prosperității economice a țărăinimii devenite 
libere. Mult mai păgubitoarea pentru desvoltarea viitoare a țăranilor 
bucovineni a fost desconsiderarea cererii lor, de a se fixă prin 
lege inalienabtilitatea proprietăţii tărănești. Dar cererea aceasta nu 
s'a luat în considerare și nici nu sa asigurat ţăranului un mini- 
mum de existență, astfel că, în caz de lichidare, el să nu ajungă 
pe drumuri, ci să-i rămână cel puţin casa şi câtevă prăjini de 
pământ. Asemenea nu sa grijit din capul locului pentru crearea 
unor institute de credit, la cari ţăranul în caz de nevoie să-și fi 
putut procură bani iefteni și fără primejdia de a fi exploatat de 
cămătari. In privinţele acestea nu sau luat măsuri de cu vreme 
şi astfel țăranul bucovinean, curând după împroprietărire, fu- silit 
de împrejurări să schimbe vechea sa atârnare față de proprietarul 
moșiei cu alta, mult mai grea și mai apăsătoare, față de crâșmarul 
satului, care eră totodată și cămătar. Prin veșnicile părcelări, pă- 
mânturile se îngustau, iar veniturile scădeau mereu, pe când 
cerințele sporiau din zi în zi tot mai mult. 

Lipsiă să mai intervină un an rău, un proces, o boală, un caz 
de moarte, etc., pentru ca țăranul să nu mai poată acoperi cheltuelile 
sale din gospoderia-i dărăpănată. Mânat de nevoi, el se împrumută la 
Evreu, întârziă sorocul și astfel avutul său ajungeă la mezat (1). 





(1) Cfr. Vasile Marcu, Foloasele tovărășiilor sătești pentru țăranul nostru, în «Calen- 
darul Societăţii pentru cultura și literatura română în Bucovina» pe 1914, p. 145 urm, 

Pe calea aceasta proletarizarea țărănimii progresă mereu, fiindcă ea, 
în comerț și industrie nu puteă face nici o ispravă din cauza con- 
curenței evreești și a lipsei de capital. Ţăranii nu erau admiși nici 
la stabilimentele industriale din ţară, fiindcă pentru acestea se 
aduceau lucrători străini din toate colțurile Austriei. Ca singurul 
mijloc de existență nu-i rămâneă deci decât să se năimească ca 
muncitor agricol în Moldova. Dar și în privința aceasta el eră 
exploatat în mod infam de numeroasele birouri de plasare, cari 
îi avansau simbria încă de cu toamnă. Când veniă primăvara, el 
trebuiă să-și lase femeia și copiii acasă în cea mai neagră mizerie 
şi să se ducă «la Moldova» spre a se întoarce toamna târziu bolnav, 
demoralizat sufletește și fără nici un ban în pungă. lată în ce stare 
ajunsese țărănimea bucovineană în urma improprietăririi dela 1848, 
care s'a făcut fără măsurile necesare de prevedere! Din ghiarele boie- 
rescului ei ajunse în altele și mai nemiloase, ale beţiei și cămătăritului. 

Uzura Evreilor din Bucovina luase proporţii așă de mari, încât 
se îngroziră şi străini și aceștia se simţiră îndemnați a le denunță 
guvernului şi întregii lumi civilizate (1). Procentele ce se luau 
pentru banii Împrumutați ajungeau 50 ba chiar 120 la sută! Numai 
la 1877 se stabili dobânda maximală de 12 la sută. Pământurile 
țăranești treceau rând pe rând în mâinile străinilor ca Nemţi, Evrei, 
Poloni, etc.; pe calea aceasta a ajuns o bună parte din moșia noastră 
strămoşească din Bucovina în mâini străine, dat fiind că în Buco- 
vina; nu s'a respectat inalienabilitatea proprietăţii rurale. 

Constatarea aceasta tristă se referă și la marea proprietate română 
care nu sa putut mănţineă în vechea sa situație din motive so- 
cial-economice asupra cărora nu mai insistăm (2). 

Din tabloul desfășurat aci vedem că condiţiile de desvoltare ale 
Românilor Bucovineni nu s'au îmbunătăţit mult pe urma frământărilor 
naţionale și economice din 1848. Atâta doară că prin contactul intelec- 
tual cu Românii din celelalte teri și prin izbânzile raportate pe terenul 
școlar a sporit forța lor de rezistență naţională. Deşi fără mari 
succese naţionale, ei au ieșit din frământările acelea înălțaţi sufle- 
tește și oțeliți pentru nouă lupte naţionale, pe cari le și reluară, 
îndată ce la 1860 sistemul absolitist se prăbușise din nou. 


* 
* * 


(1) I. Platter, Der Wucher în der Bukowina, Jeana 1878; Marie Mischler, Soziale 
und wirtschaftliche Skizzen aus der Bukowina, Viena 1893. 

(2) Cfr. Über den Ursprung und die Enwicklung des Untertanverhiiltnisses in der 
Bukowina. Eine Denkscrift, Cernăuţi 1848. 


63 


Din constatările de mai sus ne-am putut convinge că Românii din 
Bucovina, chiar în epoca cea mai neprielnică a desvoltării lor, au 
avut partea lor la cultura românească. Ei au dat fraţilor lor din 
Moldova un număr considerabil de intelectuali, ca pe Meletie Branda- 
burul, Gherasim Bucovineanul, pe eruditul  Vartolomeiu Măză- 
reanul și Paisie dela Dragormirna, pe-lon Alboteanul și Samuil Bo- 
tezatu, pe arhimandritul Suhopan și alți nenumărați dascăli destoinici 
și în sfârșit pe Constantin Hurmuzachi, cari toţi la rândul lor au 
contribuit la propăşirea culturală a Moldovei. Ardealul a dat căr- 
turari 'Ţerii-Românești, Bucovina a îndeplinit aproape aceeaș datorie! 
fată de Moldova. i 

Al doilea adevăr care se desprinde din cercetările de mai sus 
consistă în faptul, că Bucovinenii, în ciuda condiţiilor de desvoltare 
neprielnice şi cu toate că pierdură pe mulţi dintre intelectualii lor 
mai de seamă, au dus cu bărbăţie lupta pentru păstrarea limbii şi 
naționalități lor, găsind răgaz de a contribui la lărgirea cunoștin- 
telor noastre istorice și la îmbogățirea literaturii românești. Cărţi 
didactice, traduceri şi încercări literare apărute în Calendarul Buco- 
vinei și În revistele lor «Chrestomaticul românesc» şi «Bucovina» ,ne 
dau cea mai elocventă dovadă despre aceasta. Trebue să constatăm 
însă că aceste manifestațiuni s'au putut produce grație contactului cu Ro- 
mânii din Moldova, care a avut loc la 1788, 1821 şi 1848. Cât 
de strânse erau pe vremuri aceste legături se vede din faptul că 
la înființarea bibliotecii provinciale dina- Cernăuți, azi Biblioteca 
Universităţii, au contribuit cu mijloace considerabile şi Românii din 
Moldova. Intre ctitorii și adăugătorii acestei biblioteci găsim între 
mulţi alţii pe însuş Domnul Moldovei Mihaiu Sturdza, care a con- 
tribuit 2000 de galbeni pentru acest măreț scop cultural. Exemplul 
Domnului găsi imitatori în rândurile boierilor. Marele Vornic Alexandru 
Sturdza Bârlădeanul dărui 1000 de galbeni, iar frații Scarlat și 
Constantin Vârnav dăruiră casa lor din Cernăuţi pentru adăpos- 
tirea nouăi biblioteci (1). 

Din constatările acestea se vede clar că Bucovinenii, chiar și 
în epoca cea mai tristă din trecutul lor, au fost și au rămas mă- . 
dulare vii ale neamului românesc, şi că istoria lor dela anexare 
încoace n'a fost decât o neîntreruptă serie de suferințe, lupte și 
frământări ale unui neam necăjit pentru a se puteă susțineă în ca- 
racterul său propriu naţional. 





(1) K. Reifenkugel, Die Bukoviner Landesbibliothek und die k. k. Universitäts-Bib- 
liothek in Czernowitz, Cernăuţi 1885, p. 9. 

Ajungând la sfârșitul acestui capitol din vieaţa culturală a Ro- 
mânilor din Bucovina, socot că nu-l pot încheiă mai nimerit, decât 
reproducând testamentul politic al bătrânului Doxache Hurmu- 
zachi, care la 1857, simțind că.i se apropie moartea, chemă la 
Cernăuca în jurul patului său pe fruntașii Românilor Bucovineni 
pentru a le da, cu limbă de moarte, următoarea povăţuire înăl- 
țătoare : 

«Prieteni și scumpi compatrioți, vă mulțămesc de cercetare. Eu 
poate nu voiu mai trăi mult, Domniile Voastre însă veţi trăi și 
trebue să trăiţi, dară să nu uitaţi că aveți de îndeplinit trei datorii 
mari și sfinte, pentru cari aveţi a răspunde înaintea lui Dumnezeu, 
înaintea oamenilor și a urmașilor voştri. Aceste trei datorii sunt: 
patria, limba şi biserica. Românească este fara aceasta, în care 
trăim, câștigată și păstrată cu sângele străbunilor noștri şi înzes- 
trată cu drepturi românești, cari nau putut să apună, pentrucă 
sunt o proprietate nepieritoare a ei. Limba română, sufletul naţio- 
nalităţii noastre, pe care ne-au păstrat-o străbunii noștri în timpii bar- 
bariei chiar cu răpunerea vieţii, a fost totdeauna și este adevărata 
limbă a acestei teri; nici un drept nu sa aflat în putere ca s'o 
desființeze. 

„Biserica terii noastre este biserica ortodoxă, odorul cel mai scump 
al sufletelor noastre, care cu totul că are drepturile cele mai fru- 
moase, se află totuș în împrejurările de față amenințată de nişte 
jurstări nefavoritoare și cere ajutorul fiilor săi ca să o apere. Deci 
vă jur pe Dumnezeu, pe fericirea voastră și pe tot ce aveţi mai 
prețios și mai sfânt, ca să fiţi urmași demni de străbunii și părinţii 
voştri, ca să vă nevoiţi cu toată virtutea nu numai să apărați 
drepturile, religiunea și limba patriei voastre, ci să le lăsaţi ur- 
maşilor voştri într'o stare mai înfloritoare decât le-aţi primit. 

«lar pentru binele și fericirea naţiunii române să depărteze Dum- 
nezeu din mijlocul Românilor sămânța intrigei și a învidiei, spiri- 
tul de partid, egoismul şi pofta de a domni cu stricăciunea binelui 
public şi să le insufle spiritul armoniei, al frăţiei și al bunei în- 
țelegeri între sine spre înființarea mărețului scop ce le stă înainte» (1). 


(1) «Telegraful Român», V, 1857, no. 32, p. 126. 


RASPUNSUL D-ro: N. IORCA 

DISCURSUL DE RECEPȚIUNE AL D-lui V. NISTOR 


Scumpe Coleg, 


Am auzit în cuvintele d-tale, pline de o reținută durere și de o 
firească revoltă impotriva vitregiei împrejurărilor, ecoul unei lungi 
şi nemeritate suferinţe care a apăsat asupra unei părţi, puţin nu- 
măroasă, e drept, dar vrednică de interes din atâtea puncte de 
vedere, a neamului nostru. Ni s'au înfățișat elementele de veche 
cultură tradițională, absolut românească, fără nici o împestrițare 
ruteană, pe cari le-a găsit noul regim austriac în 1774 și acea 
organizație patriarhală, foarte potrivită cu nevoile ţerii și iubită 
pentru amintirile cuprinse în ea, pe care se răzimă această cultură. 
Am simţit în inimile noastre mișcările de indignare și împotrivire 
cari au pornit dela acele câtevă zeci de mii de oameni fără alt 
ajutor pe lume decât vrednicia lor simplă și misteriosul îndemn 
ce vine dela înaintaşi pentru apărarea moștenirii lor — bieţi ţărani 
și meșteri «moldoveni», cari nu suferiau ca din rămășițele prădate 
ale bisericilor românești să se înalțe adăposturi pentru coloniștii 
atraşi din toată lumea. Speranţele trecățoare dela 1848 au făcut 
să treacă și asupra sufletelor noastre o rază ultimă din strălucirea 
lor apusă. 

Dela ceeace ne-aţi spus să trecem acuma la d-voastră, prin în- 
duioșatul graiu al căruia ni sau amintit toate aceste emoţionante 
lucruri. 


Acum câțivă ani, nu mulţi, cum sar crede după lucrările în 
cari ţi-ai închis, putem zice, acel lucru neprețuit care e tinerețea, 


Nistor, Discurs, 5 

pe băncile Universităţii din Bucureşti, aşà de puţin frecventate de 
căutătorii brevetaţi ai adevărului științific, sa așezat un ascultător 
tăcut și atent, care nu eră un tânăr de vrâsta celorlalţi. Profesor 
în Bucovina, unul din cei mai buni, distins cercetător de mulți 
ani al istoriei Românilor, redactor al unei foi literare și științifice, 
care eră acolo nu numai îndeplinirea unei datorii, dar și un act de 
curaj, d-ta aveai atâta incredere în învățământul românesc, siste- 
matic discreditat în locurile de unde veniai, pentru a crede ceeace 
la noi aici cred așă de puţini — şi cei mai simpli dintre începători, — 
că ai cevă de învățat dela experienţa noastră în această ştiinţă a 
istoriei, care e pe trei sferturi, nu cunoștințe de dicționar, — de en- 
ciclopedie, de manual sau de bibliografie specială,—nu metodă,— 
fiecare putând aveă și procedările potrivite spiritului său, — ci ex- 
perință, largă, dureroasă și fecundă experiență de probleme, dar 
înainte de toate de oameni, cei vechi fiind văzuţi, cum au fost, 
după ce știm cum sunt cei de astăzi. 

Ne-ai ascultat totdeauna cu acel delicat sentiment de reverență 
fată de înaintași pe care-l au numai aceia cari înţeleg că unele 
greșeli sunt de fapt glorioase răni de cari nu se ruşinează acela 
care le poartă, uneori și cu o iubire a cărei manifestare bărbă- 
tească, absolut dezinteresată, nu mi-a lipsit niciodată. Ai înțeles că 
liecare poate da cevă bun, deși toată bunăvoința nu se găsește la 
nimeni, şi cel care o caută întreagă cu mustrări e un pretenţios 
de sigur, dar și un prost. Ţi-ai dat sama că, oricât lucru bun ai 
luă dela fiecare, tot îi mai rămâne și lui cevă, așă încât niciodată 
elevul nu reprezentă, oricâtă inteligenţă ar aduce și oricâtă silință 
ar cheltui, suma calităţilor învățătorului său. Dar ai simţit că el 
nu este o individualitate decât atunci când adauge cevă care nu se 
găseşte la nici unul dintre aceia pe cari i-a ascultat, ceeace e, nu 
un merit, ci o datorie. 

Căci ceeace place mai mult la d-ta e frumoasa modestie care 
te împodobește. Când un cercetător își definește cu o aspră stric- 
teță câmpul de cercetare, când își izolează subiectul său, nu numai 
pentru a-l studià cu atenţie, dar și crezând că astfel îl înțelege 
mai bine sau chiar pe deplin, când își interzice orizontul și face 
abstracţie de mediu, el poale cădeă lesne în acea trufie care, şi 
când metoda e mai bună, încă falsifică rezultatele. El crede că a 
putut atinge adevărul absolut şi indiscutabil. Nu numai că tot ce 
este împrejur îi pare fără însemnătate, biete ocupaţii de diletant, 
dar el privește cu o comiserație adâncă orice altă ipoteză, orice 

ipoteză, căci el se crede însuş dincolo de domeniul ipotezei, într'o 
siguranță unică şi eternă. Oricine lărgeşte însă cercul său de ve- 
dere nu va puteă face această greşeală. Orice fapt istoric se explică 
nu numai prin ce pare că l-a produs, ci prin factorii permanenți, 
cari lucrează totdeauna, şi prin factorii depărtaţi, a căror influență 
răsbate mai departe decum se crede. Cei dintâi trebue înţeleși 
filozofic, ceilalți urmăriți cu adevărat istoric. Se ajunge astfel, dân- 
du-și samă fiecare că adevărul său e în cazul cel mai bun numai 
o lature de adevăr, la acea încântătoare sfieală, la acea frățească 
iubire față de orice cercetare vecină, la acea omenească înțelegere 
a  ceeace-i lipsește oricui, începând dela sine însuș. Din școala 
noastră firea d-tale blândă a luat această învățătură. Ce ţi-am putut 
da mai bun ? Dacă ar fi luat-o mai mulţi! 

Profesorii d-tale ţi-au urmărit o carieră, care eră o bucurie ne- 
contenită pentru dânșii, fără ca vreodată să fi resimţit ca o durere 
şi jignire pentru ei orice pas îl făceai mai departe, în succesiunea 
fatală a izbânzilor omeneşti pe acest câmp al ştiinţei, care ne cere 
pe toţi și nu ne înlătură pe nime, dacă nu pentru prea mare ti- 
nereță, pentru maturitate încă mai puţin. Ai ascultat la Viena și 
alţi profesori. Ii cunoaștem, și ne cunosc şi ei. Nu eră o inaintare 
a d-tale, ci o schimbare de mediu. Ea îţi oferiă un avantagiu: să 
vezi cum problemele de istorie românească, în care punem noi de 
aici atâta iubire pentru ageastă țară şi acest neam, se pot întăţișă, 
acelora cari nu pornesc dela aceste sentimente. Vei fi putut con- 
stată că noua școală istorică nu face dintro căldură firească pentru 
ce e pământul şi sângele nostru un motiv de zădarnică denaturare 
a unui adevăr, pe care sunt totdeauna alţii, cari, și prin avântul 
urii, să-l restabilească. Vei fi constatat încă un lucru: că nici un 
subiect nu-şi desvălueşte tainele fără acel sentiment pe care 
îl aveam în inimile noastre când metoda sigură lucră la desco- 
perirea adevărului singur, că orice aplicaţie fără tragere de inimă 
pentru tot ce cuprinde subiectul duce numai la fixarea unor puncte 
exterioare, deci indiferente, fără putinţa acelei sinteze care dă vieață 
în mișcările adânci și mari ale sufletului, 

Ai profesat la Viena, inaintea Românilor ca și înaintea străinilor, 
dând probă că pentru a recunoaşte valoarea d-tale nu e de. nevoie 
parțialitate naţională. Ai spus curagios lucruri drepte despre Ro- 
mâni în acea limbă germană, în care adeseori sa îmbrăcat opera 
de denigrare a noastră. 

Gândul d-tale cel mai drag eră insă acela de a te intoarce acasă 

între a-i d-tale, la poporul din mijlocul căruia, din stratele lui adânci, 
curate și bune, te-ai ridicat prin muncă şi avânt. Şi alţii se întorc 
astfel acasă, pentrucă e mai bine acolo, pentrucă găzduirea bună 
a străinului ţine samă și de terminul scurt al petrecerii cuivă in 
casa lui. Și alţii vin iarăș de unde au plecat, dar zilnic asistăm 
la destfrâul, neoprit de critica bunului simţ, al unor pretenţioşi, cari 
cred că o mai recentă iniţiare în știința Apusului creează în chip fi- 
resc oameni superiori eo îpso acelora cari la învățătura lor de 
tinereță au adus și experiența rodnică a unei vieţi și se grăbesc a 
se intitulă înșii «singurii specialiști» în ramuri unde au fost până 
ieri numai simpli ucenici, cari mai au atâtea de învățat și mai ales 
de adaptat totul. 

In Bucovina, unde ai fost numit profesor la o Universitate ale 
căreia scopuri nu atingeau decât materialitatea, vieţii celui mai vechiu 
popor de acolo şi a singurului autohton, d-ta n'ai înțeles, ca atâţia 
alţii —,să faci o carieră socială, care, în acest cerc mai îngust, este 
mai ușoară decât aiurea. 

Ai fost unul dintre rarii cărturari români cari au scos din stu- 
diile lor altcevă decât arme pentru a înlătură pe alţii și a se im- 
pune ei singuri. Nu te-ai lăsat terorizat: de nimeni, și nici n'ai vrut 
să terorizezi pe cinevă. Aveai atâtea de găsit, atâtea de spus, atâtea 
de afirmat în folosul științei și, spre binele poporului nostru ! Ai 
intrat în odaia d-tale de lucru, și peste atâtea greutăţi ale vremilor 
liniștite și atâtea supărări ale vremilor grozave, te găsești încă în 
seninul şi sacrul ei cuprins. j 

Nu doar că ai fi înțeles — cum se face adesea — că între d-ta, 
cel învățat, și ceilalți e o prăpastie, pe care so adâncească zilnic 
mândria d-tale. Dumnezeu știe cât de puţin înseamnă și cea mai 
mare învățătură față de ceeace sufletul omenesc vrea şi trebue să 
afle! Specialitatea nu e un drept de izolare despreţuitoare, ci numai 
o îndatorire de a folosi tuturora din laturea în care te-ai specializat. 

Multora, le-ai fi plăcut dacă ai fi studiat subiecte străine fără apli- 
care imediată la nevoile ţerii d-tale şi părţii din neamul românesc 
care trăește acolo. Cărţile sunt în măruntele lor pagini modeste 
mari puteri ale lumii, pe cari nu le știi niciodată unde pot să 
ajungă. Profesor de istoria Românilor, da, — însă în acest domeniu 
chiar sunt atâtea terenuri de inofensivă obiectivitate teoretică, din 
care nimic nu răsbate în frământările mari ale vieţii, care strigă 
imperios după ajutor. Și cu soluţii nouă în aceste terenuri îţi poți 
asigură o reputaţie științifică — ba încă și cevă mai mult, 

Dar d-ta ai rămas Bucovineanul. Te-ai coborit la realitățile mo- 
deste ale micii d-tale patrii, în care se cuprinde ce a fost mai mare 
în vechea Moldovă. Scoseseși în limba germană, pe lângă studii 
complete despre comerţul moldovenesc în cele dintâi veacuri și o 
lucrare despre Pocuția lui Ștefan cel Mare și a lui Petre Rareș, care 
se ocupă de graniţa firească la Nord a principatului întemeiat de 
Bogdan. In nenumărate studii, cari au atins toate domeniile vieții 
Românilor de acolo, ai lămurit atâtea puncte confuze încă şi ai adaos 
o informaţie cu totul nouă și de cel mai mare folos, dând astfel 
bazelor istoriei Bucovinei românești o lărgime necunoscută până atunci. 

Emigraţii de Ardeleni, întemeieri de școli, relaţii culturale și so- 
ciale, totul te-a interesat, fiindcă toate-ţi erau dragi, și fiindcă știai 
şi aceea că nici un lucru nu se explică decât prin atâta, ce se gă- 
sește afară de dânsul. Atacând acuma în urmă chestia venirii Ru- 
tenilor în Bucovina, intruși aroganți, cari mai vor, pe lângă avan- 
tagiile unei statistice măsluite, recunoaşterea unui drept istoric, pu- 
nând pecetea de falsificaţie a lăcomiei pe mormintele eroilor noștri, 
ori chestia desvoltării spre înstrăinare a tradiționalei Biserici românești 
de acolo, ai sporit, ca bun fiu al neamului, armele cu cari el se 
luptă pentru dreptul său. 

Ai restabilit prin asemenea cercetări continue și onoarea Româ- 
nilor bucovineni în domeniile studiilor despre moșioara lor. Erà o 
rușine pentru noi că a trebuit un diletant german, Wickenhauser, 
pentru a se strânge întâiu vechile noastre hrisoave și a se înseilă 
istoria lăcaşurilor străbune, şi alta, mai nouă, că sa cerut un filo- 
log rutean, Kosak, preocupat de interese naționale dușmane nouă, 
pentru a se aveă în formă modernă înseși memorabilele însemnări 
de pe piatra subt care odihnesc Voevozii și sfetnicii lor. Din Bu- 
covina a plecat spiritul de răbdătoare analiză sigură al prietenului 
D. Onciul pentru a încercă soluţia marei enigme a vremurilor când 
asupra noastră izvoarele tac, tot de acolo ne-a venit ascuțita pă- 
trundere a lui George Popovici, sprijinit de cunoștințe de drept 
istoric fără păreche, pentru a ne lămuri de unde vin așezămintele 
Moldovei, comune celor de acolo şi nouă. Dar d-ta oprindu-te la în- 
trebările în legătură cu pământul ce te-a născut, ai arătat străinilor 
că şi acolo a venit vremea să luăm pentru noi tot ce e al nostru. 

Să petreci mulți ani între noi, și, fiindcă și unii dintre cei mai 
tineri suntem totuş cevă mai bătrâni decât d-ta, și după noi! Fiecare 
zi din vieaţa unui om harnic e un spor pentru vitalitatea poporului 
său. Şi conștiința ce ai adus-o cu ce ţi-a dat natura, de sigur pentru 

aceasta, și nu pentru altcevă, constitue acea mângâiere care ne dă 
“tuturora puteri la cari nu ne puteam aşteptă și cari cresc din fiecare 
osteneală fericită prin isprăvile ei. Să ajungi tânăr la bătrânețe, 
aducându-ți aminte și spunând și altora, cu câtă bucurie te-am pri- 
mit noi astăzi: pentru d-ta însuţi, pentru izbânda noastră întrupată 
în valoarea d-tale, pentru locul de unde vii, Ap ED durerile lui de 
astăzi și speranţele lui de mâne. 





